text:
Minister Endy Croes:
ORANJESTAD: Siman pasa Minister Endy Croes a bishita Multi Disciplinair Centrum (MDC) na Dakota unda cu a inicia cu e proyecto di instalacion di un “server” y 20 computer nobo. Despues di diesun aña ta inverti pa modernisa e “server”. Minister Endy Croes a indica cu e ta un inversion di alrededor di 65 mil florin. ProNova ta e compania encarga cu ehecucion di e proyecto. Concluyendo Minister Endy Croes ta felicita MDC cu e proyecto, apesar cu nos ta pasando den temponan hopi dificil y retonan financiero grandi, toch inversionnan ta tuma luga pa asina modernisa departamentonan di Gobierno.


c: text/html

text:
ORANJESTAD,Aruba
Trahadornan di Wendys San Nicolas a pasa susto di nan bida. Segun informacion prome cu nan a sera diripiente for di e deep fryer a saca un candela grandi. Mesora e personal a tuma accion y yama polis y mesora a yama brandweer tambe. E unidadnan a yega mesora y e personal di brandweer a cuminsa atende cu e partinan mas delicado manera busca e boter di gas y e otro ghrupo di bomber a bay ataca e candela cu a cuminsa for di e deep fryer den cushina. Mester bisa si cu no tabatatin nada di expolocion , pero e deep fryer a pega candela.

robotstxt: allowed

filter: keep


text:
Kralendijk- Un mucha muhé ku a sali kana den mondi ku su mayoranan djaluna mainta, na momento dado a resultá pèrdí ora ela pèrdè su mayornan for di bista.
E mayornan a bati alarma despues buska masomenos 1 ora largu, sin logra enkontrá nan yu. Polis na nan turno a alarmá Wardakosta, ku a dispatchá mesora un helikòpter pa buska e mucha muhé. Aunke un patruya riba tera tambe a logra yega serka di e mucha muhé, esaki no ta por a yega na e outo di e patruya.
P’esei helikòpter a baha pa hisa e mucha muhé na bordo i pa transport’é pa aeropuerto, kaminda un ambulans tabata ward’é.
Banda di un doló di kabes i un desorientashon leve, e mucha muhé ta den bon kondishon.


text:
WILLEMSTAD – 20 di sèptèmber 2018 – Questex Travel Group a anunsiá resientemente ku Kòrsou lo ta e destinashon anfitrion pa e di dies edishon di e Caribbean Meeting and Incentive Travel Exchange (CMITE). Na e evento aki organisadónan di gruponan di insentivo di Estádos Unídos i Canada lo tei pa tene reunion ku esnan ku ta ofresé produktonan turístiko. E evento lo tuma lugá di 6 pa 9 di ougùstùs 2019 na Santa Barbara Beach & Golf Resort.
Questex Hospitality + Travel Group di Questex LLC ta sirbi industria mundial di biahe i otro industrianan relashoná ku turismo, di kual huntu ta pèrkurá pa mas di 6 trion di dòler na e produkto bruto doméstiko mundial. Questex Travel Group su eventonan MICE ta sumamente eksitoso. Nan ta e úniko organisadó ku ta ofresé reunionnan privá ku oportunidat di entrenamentu i networking pa profeshonalnan riba e tereno di MICE.
Durante di Jill Birkett, direktor di evento pa Questex Travel Group su bishita aki na Kòrsou el a indiká di ta enkantá ku e asosiashon entre ECO Destination Management Services Curaçao, Santa Barbara Beach & Golf Resort i Ofisina di Turismo di Kòrsou (CTB). “Tur aña di nobo nos ta ofresé partisipantenan di CMITE un eksperensia eksepshonal i outéntiko den Karibe. Pa selebrá nos désimo aniversario e eskoho a kai riba e destinashon úniko, Kòrsou.”
“Un parti importante di nos strategia di MICE riba término largu ta pa trese e evento aki Kòrsou” asina Wichita Villacres, presidente i CEO di ECO Destination Management Services Curaçao a indiká. “Nos ta trahando ku Questex for di aña 2005 i a partisipá na tur nan eventonan mirando e kalidat eksepshonal di e kumpradónan ku nan ta atraé. Pa trese e evento Karibense aki pa nos pais Kòrsou ta un bon oportunidat pa mustra tur loke nos tin di ofresé na esnan presente.”
CTB ta masha orguyoso di por yama bon bini i pa ta anfitrion di e Caribbean Meeting and Incentive Travel Exchange na 2019.


text:
Diahuebs atardi riba e caminda di Angochi yegando e birada skerpi chauffeur masculino den un hyundai accent a perde control dan den baranca cu su auto y bolter. E auto a keda den banda.
Breaking News: Chauffeur a bolter cu auto na Angochi
Posted by MasNoticia.com on Thursday, 12 March 2020
E homber a logra di sali for di e auto pero ora pa bay busca su pertenencia pa yama roadservice e auto a lock cu e yabi aden. Polis tabata presente pa tuma dato. Roadservice a acudi na e sitio pa saca potret y na final a yama takelwagen pa pone e auto bek riba su cuatro wielnan y bay cune pa su destino.


text:
Aruba ta clasifica den Top 20 y Mr. Personalty
ORANJESTAD – Diadomingo ultimo a tuma lugar na Polonia e di 5 edicion di Mr. Supranational na unda un total di 34 participante di rond di mundo a participa. Esaki ta Aruba su prome participacion den e competencia aki y nos a cuminsa cu bon pia. Derrel no ta desconoci den e ambito aki mirando cu for di edad jong e ta modela y tambe a yega di forma parti di Aruba Model Search. Na aña 2020 Derrel a keda instala como Mr. Aruba Online y tambe a ricibi un oferta pa participa den e concurso Mr. Supranational bou encargo di su preparador Endy Croes.
Despues di lunanan di arduo preparacion Derrel hunto cu Endy a Sali cu metanan y e preparacion extenso pa por representa nos isla. Cu yen di illusion a tuma un vuelo largo di casi 2 dia pa por yega Polonia pa asina cuminsa cu e competencia. Tabata dianan hopi pisa di competencianan pre eliminar y preparacion pa e competencia.
Diadomingo mainta 9or ora di Aruba a tuma lugar e competencia final unda cu for di e prome salida por a nota e energia y e sonrisa di Derrel a sa di Conquista e hurado. Despues di e mira e candidatonan den swimsuit a yega ora pa reduci e cantidad di 34 na 20. Aruba su nomber a wordo anuncia prome den e Top 20. Y tambe na final di e concurso den un parti mas priva a entrega algun premio especial mas y aki Mr. Aruba Derrel Lampe a ricibi e premio di Mr. Personality.
Nos kier a manda un palabra di Pabien na Derrel y tambe na su team encabesa pa Endy Croes. Diaranson 25 di Augustus pa 5;30 pm Derrel lo ta yegando bek nos isla.


text:
Un publicacion di Caribisch Netwerk a cay den mal tera cerca Minister di Salubridad Publico Dangui Oduber y a bay asina leu cu el a pidi pa un rectificacion. Ta trata di un publicacion unda a cuestiona e trabou cu Aruba ta haciendo of no ta haciendo pa cu e malesa di coronavirus.
Den e carta dirigi na Caribisch Netwerk e mandatario ta menciona entre otro cu debidamente dr. Van Trigt a informa sra. Henriquez di loke ta tumando luga y a bis’e cu ta dunando mal informacion y cu loke el a skirbi no tabata su reaccion riba e preguntanan haci na dje.
Mirando esaki, e mandatario ta lamenta, mas ainda ora cu ta bisa cu Aruba ta “onkunde” pa cual e examennan mester wordo analisa door di RIVM. Y esaki e ta enfatisa cu no ta berdad. E mandatario ta final ta pidi rectificacion.
Den e carta cu ta compaña e articulo por lesa tur loke e mandatario a bisa.


text:
Oranjestad, Diamars mainta tempran polis nan ta bay na e negoshi di bril Solé, pa un caso cu na prome instante a wordo categorisa como un atraco, esaki lo tabata atraco #61, pero despues mas laat den oranan di mainta, vocero di polis a manda un update bisando cu no ta trata di un atraco, pero cu ta e security guard a haci un denuncia falso pa asina purba scapa su trabou.
Aparentemente den oranan trempan di mainta, e security no tabata na su post, cuidando dilanti di e negoshi y antesocialnan a probecha e momento aki pa kibra y drenta horta den e negoshi di bril Solé, nan a logra bay cu un cantidad grandi di brilnan, e brilnan den e negoshi aki sigur ta brilnan hopi caro.
Ora e security a bay bek dilanti di e negoshi ela ripara cu nan a kibra y drenta horta den e negoshi di bril Y pa e purba na scapa su trabou como security guard, ela inventa un storia cu no ta cuadra cu e berdad.
Arubanative.com tin den su data base registra, for di Januari pa awo, 60 atraco tur a wordo cubri riba e website arubanative.com.
Kiebro cu ladronicia ta algo cotidiano y ta dificil pa registranan, pero atraco ta hopi menos cu ladronicia y semper encuando prensa ta haya informacion confirmando si e ta un atraco of no, of si ta trata di un otro crimen. E informacion corecto aki ta wordo suminstra pa vocero di polis y ora no ta trata di un atraco, mesora e articulo ta wordo cambia y mane nan manda un update, e ta wordo publica.
Si otro medianan por tin un otro conteo, esey ta keda na nan con nan ta registra y cuanto atraco arma nan a cubri personalmente. Tur atraco arma cu arubanative.com a registra, ta wordo cubri cu imagennan na e sitio, como prueba.


text:
ORANJESTAD,Aruba
Comicion Festival nan di Mucha Carnaval 2020 conhuntamente cu SMAC ta den full swing preparando pa e Festival di Tumberito 2020 cu lo tuma lugar diabierna 24 Januari 2020 na Carnival & Entertainment Village Aruba.E aña aki Festival di Tumberito lo conta cu un total di 17 participante.Categoria Pre-Infantil: Categoria Infantil: Categoria Hubenil:5 Participante 9 Participante 3 ParticipanteJa caba tur participante a cuminsa train hunto cu e Banda nan Buleria cu lo compaña e categoria Pre-Infantil y Hubenil y e Banda D’Licious kende lo compaña e categoria Infantil.Mescos cu e aña nan anterior Festival di Tumberito 2020 ta promete di bira uno hopi grandi.Asina ta Aruba prepara boso mes pa un anochi yena cu Ambiente y unda nos mucha nan un biaha mas lo demostra nan talento.Ticketnan ta obtenibel serca mayor nan di cada participante y tambe na CITGO Boulevard y tambe na CITGO Esso Ville. Prijs di Ticket ta Afl. 10,00 pa adulto y Afl. 5,00 pa mucha te cu 12 anja.


text:
ORANJESTAD,Aruba
Algo incomprensibel pa hopi hende, ta e decision tuma pa Corte di Husticia den e caso caminda un tata a admiti di a abusa sexualmente di su propio yiu muhe, hasta sacando su yiu na estado.
Parlamentario pa fraccion di AVP ta bisa cu “Sin duda mi a keda hopi asombra ora mi a tuma nota di 4 aña y mey cu e tata cu a saca su propio yiu na estado a haña como castigo, sabiendo cu e castigo maximo stipula pa ley actual, ta di 8 aña. Den pasado tabatin varios accion di gruponan den comunidad, cu a lanta vocifera esaki den pasado, exigiendo pa Husticia actua cu man duro contra abusadonan di mucha.”
Aunke cu mi no sa tur detayes di e caso menciona, e pregunta cu ta keda den pueblo y sigur cerca mi persona fungiendo como representante di pueblo, ta di con a opta pa pidi un castigo, asina abou pa e tata.
E forma pa combati abuso sexual y domestico mester ta un combinacion di accion cu ta encera castigo y tratamento. Ami ta kere cu un hende cu comete un acto horibel asina merece un castigo halto, pasobra esey ta hustcia.
Sinembargo na mes momento mi ta kere cu abusadornan y especialmente esnan cu ta abusa di nos muchanan, mester haña tratamento obligatorio pa loke nan ta hasi pa nan no ripiti loke nan a hasi y nan mester arepenti di nan actonan.
Sinta den un cel ta castigo, pero si no trata e persona aki, e riesgo pa nan bolbe sali y ripiti e hechonan aki ta grandi.
Nan mester compronde cu loke nan a hasi ta condenabel y nan mester arepenti di nan hecho pa no hasie nunca mas. Famia y amistadnan tin ora tambe mester di ayudo profesional pa por apoya y guia e victima den futuro.
Parlamento lo trata un cambio di nos Codigo Penal pronto na unda lo aumenta castigo maximo pa diferente delito sexual. Algun ehempel ta cu e delito sexual pa tene relacion cu un sexual cu un mucha cu menos di 12 aña ta subi di 12 pa 15 aña, y ora un hende tene relacion sexual cu un mucha entre 12 aña y menos cu 16 aña e castigo lo subi di 8 pa 12 aña. Asina tin hopi otro delito cu lo conoce un aumento di castigo maximo. Tambe lo bin cambio den e periodo cu husticia por persigui hendenan cu a comete sierto delito sexual den pasado. Pa e delitonan mas pisa, lo no tin limite mas na e tempo pa hasi denuncia contra nan. Nan ta keda castigabel y husticia ta keda cu e poder pa por persigui esnan cu a viola e leynan aki.
Mi ta pensa cu ta importante pa importante pa splica kiko e proposito di nos leynan di nos Codigo Penal ta. Basicamente nos lo menciona 4 proposito cu e ley aki tin. Na prome lugar e ley tin como proposito cu e mester cumpli cu e nesesidad di castiga un persona cu ta viola e ley. Pues tur cu comete un infraccion contra ley, mester sinti e castigo di ley. Na di dos lugar e ley tin como proposito cu e mester tin un efecto preventivo. E mester spanta tur hende cu kier comete un infraccion pa asina evita cu nan lo comete e infraccion. Esaki ta insera e efecto pa duna e comunidad un sentimento cu e ley ta proteha e comunidad contra infraccionan. Na di tercer lugar e ley tin como proposito pa evita cu pueblo ta sinti falta di proteccion y lo kier tuma ley den nan propio man. Pues pa motibo cu nos ta biba den un estado di derecho y nos comunidad a entrega e poder di castiga un hende cu a kibra ley na gobierno, pueblo mester tin e siguransa y satisfaccion cu su siguridad ta wordo ganatisa y cu esnan cu kibra ley lo risibi nan castigo husto pa esaki. Por ultimo por menciona cu e ley tin como proposito pa resocialisa esnan cu a kibra ley. E ley mester laga e persona cu a kibra ley compronde cu loke ela hasi no ta acceptabel den nos comunidad y cu tin consecuencia. Ideal ta si e por haña tratamento pa e siña cu e nunca mas por ripiti loke ela hasi cu a pone cu ela cay sera.
Como tata di 3 yui muhe pero tambe como Parlamentario, tur biaha cu mi tende di hechonan asina e ta hasi hopi dolor. Pesey mi kier pidi pueblo pa usa nan bos, idea of cualkier sugerencia cu nan tin pa deal cu e issue di pedofilia den nos comunidad pa aserca mi persona y asina hunto nos trata na yega na solucion concreto y directo. Aunke e caminda ta mustra largo, mi ta convenci cu si nos no traha hunto, poniendo tur diferencia di idiologia of politica un banda, mi ta sigur cu nos lo yega na dal pasonan den e direccion corecto,” Parlamentario Robert Candelaria ta declara.


text:
ORANJESTAD,Aruba
Parlamentario Alan Howell a informa cu fin di siman cu a caba di pasa partido POR a subi caya y reparti “Face Masks” pa nos heroenan den frontline di e guera contra e Corona Virus.
Alan Howell hunto cu su colega di partido Curtis Fraser a haci un donacion na agentenan policial na warda di San Nicolas y na e dinamico bewaardernan na KIA.
E parlamentario ta conta cu e funcionarionan a keda contento di a ricibi e donocion sorpresa aki y a expresa cu extra material pa proteha nan salud ta wordo aprecia y semper ta bon bini.
Finalisando Howell a bisa cu segun nan haya mas ” Face Masks” lo bishita mas organisacion na nos isla. “Together We Can Make It Better”.


text:
Lucia Wolff Suarez a Completa Diez Aña di Servicio na Caribbean Palm Beach Resort
Supervisor di Housekeeping Lucia Wolff recientemente a celebra un logro grandi den su carera na e resort, y esaki a wordo celebra durante un lunch na Sweet Peppers Restaurant. Na honor di e occasion, e tabata acompaña pa Mary Werleman, e Gerente di Recursonan Humano, Cristina Galindo, Housekeeper Ehecutivo nobo y Astrid Muller, e Gerente General interino. Lucia a bin Aruba for di e Republica Dominicano na 1987, ora e tabatin 19 aña di edad, pa bin biba cu su mama y rumannan, kendenan tabata bibando riba e isla caba. El a studia den e programa di Bushiri hotel school pa un tempo, y esaki a crea su pasion pa e industria di turismo y como un resultado di esaki, el a bira un miembro di e ekipo culinario di Calloway Catering, ocupando un posicion den un di e isla su cushinanan mas druk pa mas di diezcuater aña. E siguiente destinacion den su carera a yega na Caribbean Palm Village Resort. Semper e tabata gusta e bunita propiedad di timeshare, ya cu el a casa cu su enamorado, Johnny Wolff, na e restaurant di e resort 23 aña pasa. El a cuminsa traha na e resort como un housekeeper y despues di a comproba su habilidadnan el a bira un full time supervisor. Lucia ta raporta cu e ta disfruta di su tempo na trabou, y e ta anda hopi bon cu tur di su coleganan, gerentenan y e miembronan di e hunta di directiva na e resort. Como un mama di dos, e tin dos yiu muhe, un di 12 aña y un di 19 aña, e ta comodo den su rol di haci hende contento, anticipando y cumpliendo cu e necesidadnan di e huespetnan. Como un miembro excelente di e ekipo di empleado, Lucia a yega di wordo eligi como Empleado di e Cuartal, y el a ricibi e premio di Extra Mile un cantidad di biaha. Riba su aniversario, gerencia, e hunta di directiva y empleadonan di Caribbean Palm Beach Resort a reconoce Lucia pa su lealtad y dedicacion, y nan a desea Lucia hopi aña activo y feliz mas na e resort.


text:
Disolucion di Antia Hulandes
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Disolucion di Antia Hulandes, un pais autonomo den Caribe den Reino Hulandes, a tuma luga ora e cinco isla a los for di otro dia 10 di oktober 2010 (miho conoci 10-10-10)[1]. Originalmente e tawata di comunidad di varios isla den Caribe cu a forma un pais apart autonomo den Reino Hulandes. Despues di e disolucion, e islanan di Boneiro, Saba y Sint Eustatius a bira un municipio special di Hulanda mes, mientras Corsou y Sint Maarten a bira pais constitucional den Reino Hulandes, hunto cu Aruba, cu a separa for di Antias Hulandes den 1 di januari 1986.
Na cabes di Reino Hulandes na e momento aki ta Rey Willem-Alexander.
Historia[editá | editá fuente]
E idea di Antia Hulandes como pais den Reino nunca tabatin un pleno apoyo di tur e islanan y e relacionnan politico entre e islannan tawata un sort'i "tension keto". Geograficamente, e Isla Abou: Aruba, Corsou y Boneiro y e Isla Ariba Saba, Sint Eustatius y Sint Maarten ta keda mas of menos 1.000 kilometer apart for di otro. Culturalmente, e Isla Abou tin un conexion profundo di Sur Amerika, specialmente cu Venezuela y e poblacion ta papia un idioma crioyo Papiamentu probablemente deriva for di Portugues crioyo. Di otro banda, Isla Ariba tin un influencia Ingles Caribense.
Ora e relacion nobo constitucional Caribense entre Hulanda y Colonia West India tawata consagra den e Statuut pa e Reino Hulandes di 1954, e administracion colonial division di Antia Hulandes, unda el a deriva di Curaçao en Onderhorigheden y naturalmente a agrupa e seis islanan bou di un administracion. Apesar di e echo cu, e Arubianonan tawata kier un separacion for di Antia Hulandes inicio den 1930[2], e gobierno Hulandes y Antia Hulandes a purba di mantene e isla hunto. Hulanda a haci esaki pa Antia Hulandes bira independiente mas lihe posibel; un yamada fuerte pa Hulanda despues di un disturbio na Willemstad, Corsou den 1969. E gobierno di Antia Hulanda tawata preocupa cu Antia lo los for di otro si unda e islanan separa; Prome Minister di Antia Hulandes a haci un remarke famoso: "seis min un ta cero".
Inkietud pa separacion a aumenta na Aruba, sinembargo, despues di un referendum consultativo organisa pa e gobierno den 1977, kiermen cu e movimento di separacion/los for di Corsou mester a tuma den consideracion. Despues di hopi negosashon a bay di acuerdo cu Aruba lo ta un pais aparta cu su status den Reino Hulandes den 1986, cu un condicion cu nan lo bira ful independiente na 1996. Partido MEP (Movimiento Electoral di Pueblo), cu a goberna e pais te 1986, a disinclina e acuerdo aki, pero AVP (Arubaanse Volkspartij) cu a bin na mando despues di 1986, a nenga tur cooperacion cu Hulanda den asunto di independencia.[3]
Di otro banda, Hulanda a bira mas y mas conciente cu conexion den Reino probablemente lo dura pa un periodo largo. Surnam, e otro partner den Reino Hulandes cu a bira independiente den 1975, a bay den un periodo di dictatura y guera civil, cu a debilita e ideologia di pro-independencia di gobierno Hulandes. Aruba y Hulanda a bay di acuerdo den juli 1990 pa kita articulo 62, cu tawata bisto di independencia di Aruba den 1996 den e statuut. Esaki a finalisa den 1994, den un par di condicion over cooperacion den scena hudicial, bon gobernacion y financia.[4]
Lucha pa separacion[editá | editá fuente]
Mira: Status referendum di Corsou 1993 y Status referendum di Sint Maarten 1994
Mientras cu e posicion di Aruba como pais separa den Reino, a bay un yamada di areglo similar pa e islanan, specialmente Sint Maarten. Den tempo 1990, e cinco islanan cu a keda a tuma un reflexion si nan kier keda den Antia Hulandes. Den luna di maart 1990, Minister Hulandes di Aruba y Antia di Asunto Social, Ernst Hirsch, a bin cu un statuut na unda Corsou y Boneiro y Saba, Sint Eustatius y Sint Maarten lo forma dos pais nobo den Reino. E proposicion aki a bin cu diferente pregunta for di cada isla.
Despues cu un comite a wordo instala investigando e futuro di Antia Hulandes, un conferencia di futuro- Toekomstconferentie, unda Hulanda a bisa pa uza Conferencia di Mesa Rondo- cu wordo teni na 1993. Hulanda a propone pa tuma over e trabou federal di Antia, cu cada isla kedando autonomo na midi di Eilandenregeling Nederlandse Antillen. Corsou lo yega mes leu como pais cu status halto manera Aruba. Boneiro y Sint Maarten lo conta cu apoyo como pais den futuro. Saba y Sint Eustatius no lo haya e prespectiva aki y lo keda como e "Isla den Reino". Segun e Toekomstconferentie, e echo cu e futuro di Reino lo crece den introducimento di ley nobo pa trece mas polis pa reduci crimen internacional (cu ta reduci e autonomia di Aruba y Corsou) y e echo cu Sint Maarten no lo haya di biaha e 'status' como pais y cu lo resulta den un fracaso.
Decision a wordo tuma pa postpone e reunion di e conferencia te despues di referendum na Corsou. E resultado di e referendum, sinembargo, tawata na fabor pa mantene y restructura Antia Hulandes, apesar cu e gobierno di Antia Hulandes a campaña pa un status apart como pais. E otro islanan a vota pa keda den Antia Hulandes tambe. E partido PAR (Partido Antiá Restrukturá) a interga campañado pa keda na fabor pa mantene y restructura Antia, na poder.
Conferencia Mesa Rondo[editá | editá fuente]
E prome Conferencia di Mesa Rondo entre e islanan tawata e gobierno di Antia Hulandes y Hulanda tawata organisa dia 26 di november 2005. Nan a haci un acuerdo cu Sint Maarten y Corsou lo bira un pais autonomo den Reino Hulandes, mientras e tres islanan lo bira municipio di Hulanda. E areglo tawata tambe cu Hulanda lo tuma over e gastonan di Antia, bou di un condicion cu e islanan ta compromete pa elabora presupuesto flexibel pa preveni den futuro debe grandi. College financieel toezicht (CFT)componi pa miembro di ambos, Antia Hulandes y los Hulanda, lo instala pa supervisa e presupuestonan di e islanan y di gobierno di Antia Hulandes.
Dia 11 di october 2006 tawatin un conferencia chikito, unda Boneiro, Saba y Sint Eustatius lo bira 'partner publico' hunto cu Hulanda. Un acuerdo final a bay tambe cu Corsou y Sint Maarten dia 2 di novomber. E acuerdo aki a inclui detaye tocante e colegio di supervision financiero (College financieel toezicht).
E conferencia final a bay segun ratificacion pa Hulanda y e islanan individual, menos Corsou, cu a wordo rechasa dia 29 di november 2006. E otro partidonan a dicidi pa sigui negosha sin Corsou. Un acuerdo di transacion a wordo haci dia 15 di december 2008, Dia di La Reina, como fecha di separacion. E Conseho Insular di Corsou a adopta den 2007 un acuerdo cera, pero den 2009 a dicidi di pone e acuerdo den un referendum. E referendum aki tawata na fabor di e acuerdo cera aki. Un referendum similar den Boneiro a wordo anula pa e Gobernado di Antia Hulandes, pasobra e pregunta haci tawata di mas vago. Dia 15 di december 2008 un fecha pa disolucion tawata inhacibel, na su luga a bin un Conferencia Mesa Rondo e dia ey, unda un bes mas e acuerdo tawata poni riba papel atrobe. Den october 2009, a bin un di acuerdo cu e separacion lo tuma luga dia 10 di october 2010 y dia 9 di september 2010 tawatin un Conferencia Mesa Rondo final organisa na e ley di Parlamento tawata ceremonialmente firma den e Handvest pa cada partido.
Cambio constitucional[editá | editá fuente]
Corsou y Sint Maarten[editá | editá fuente]
Corsou hunto cu Sint Maarten a bira un constitucion di estado den Reino, hunto cu Aruba. Den 2012 ta plania pa hunto bin cu un florin nobo Caribense. Pa motivo di contratiempo esaki a keda posponi. Segun anunsio di CBCS e cambio mester tuma luga pa fin di 2025.[5]
Boneiro, Saba y Sint Eustatius[editá | editá fuente]
Articulo principal: Hulanda Caribe y Boneiro constitucional referendum 2010
Boneiro, Saba y Sint Eustatius a bira direct parti di Hulanda como municipalidad special (bijzondere gemeenten), un forma di "organo publico" (openbaar lichaam) skirbi den articulo 134 di constitucion Hulandes. E provincia Hulandes di Noord-Holland a invita e tres municipio nobo aki pa bira parti di e provincia. Actualmente (for di maart 2011), nan no ta parti di niun provincia.
E municipionan aki ta resalta ordinariamente manera tur otro municipio Hulandes y lo introduci ley Hulandes. E residentenan di e isla aki lo por vota eleccion Hulandes y Europeo nacional. Tin, sinembargo par di excepcion pa e islanan aki. Por ehempel, siguridad social no ta mes un nivel cu Hulanda. Tambe no ta conoci si prostitucion y matrimonio homosexual lo bira legal den e islanan aki, unda na Hulanda e ta legal.
E tres islanan aki lo mester participa den e Ministerio Hulandes di Asunto Exterior prome cu nan kier haci areglo cu otro pais den region. E municipionan lo wordo representa den e Gobierno di Reino Uni pa Hulanda, como nan por vota pa Parlamento Hulandes.
Riba 1 di januari 2011 e tres islanan aki a cambia pa dollar Mericano, en bes di euro cu ta wordo uza na teritorio Hulandes Europeo.
Corte comun[editá | editá fuente]
Tur e cinco isla por haci uzo di Gemeenschappelijk Hof van Justitie van Aruba, Curaçao, Sint Maarten en van Bonaire, Sint Eustatius en Saba ('''Corte Comun di Husticia di Aruba, Corsou, Sint Maarten y di Boneiro, Sint Eustatius y Saba''')
Status den Union Europeo[editá | editá fuente]
Reino Hulandes ta miembro di Union Europeo (UE). Sinembargo Antia Hulandes y Aruba, un pais autonomo apart di Reino, no ta wordo considera parti di UE, sino cu tin e condicion di e paisnan y e teritorionan di ultramar (PTU). Sinembargo, solamente un tipo di ciudadania cu ta existi den Reino Hulandes, y tur ciudadano Hulandes ta ciudadano di UE.
Boneiro, Saba y Sint Eustatius no t'ey bira parti directo di Hulanda. E Minister di Conseho di Reino Hulandes a bay di acuerdo pa no cambia e status di e islanan cu repecto na UE den e prome cinco aña integrando e islanan aki den Hulanda. Despues di e cinco añanan aki pasa, lo tuma luga na e islanan aki un reevaluacion di e status di UE di e islanan. E islanan aki lo keda PTU por lo menos te 2015. Hulanda a sigura un provision den e Tratado di Lissabon cu ta bisa cu cada parti Caribense di Hulanda por haci un cambio di status pa Ultraperifere regio si nan ta desea asina, sin nodo di cambia e Tratodonan di Union Europeo.
Fecha di transicion[editá | editá fuente]
Dia 1 di september 2009, Saba a anuncia cu lo a desea di aparta di Antia Hulandes di biaha, na luga di warda te october 2010. Sinembargo, di acuerdo cu e Secretaria di Estado Hulandes, Ank Bijleveld, di Relacion di Reino Hulandes, cu no tawata legalmente posibel cu Saba pa bira independiente di Antia Hulandes prome.
E transicion a tuma luga meyanochi dia 10 di october 2010 (10/10/10) na Antia Hulandes (UTC-04:00), unda na Hulanda tawata 6 am (UTC+02:00).
Documento legal[editá | editá fuente]
Statuut pa e Reino di Hulanda[editá | editá fuente]
E acto di amienda di e statuut den Reino tawata redacta riba 20 di januari 2009. E ta consisti di seis articulo cu e cambio pa e Statuut incluyendo articulo 1 te cu 3. Ley di Reino Hulandes ta duna pa articulo 3 pa tuma efecto rib'e fecha di publicacion di e ley den e agenda oficial di Hulanda ya articulo 1 y 2 den un fecha mas despues pa un decreto. Di e manera aki e futuro paisnan, Sint Maarten y Corsou, lo redacta nan constitucion y legalisacion fundamental prome cu e relacion nobo denter di Reino Hulandes por tuma efecto.
Tweede Kamer a adopta e ley riba 15 di april 2010, mientras Eerste Kamer a haci mescos riba 6 di juli 2010. Antia Hulandes a adopta e ley riba 20 di augustus y Aruba a haci mescos riba 4 di september.
Legalisacion pa integracion di Boneiro, Saba y Sint Eustatius denter di Hulanda[editá | editá fuente]
Riba 21 di november 2008,e cinco acto di redactacion cu ta necesario pa e integracion di Boneiro, Saba y Sint Eustatius denter di Hulanda a wordo acepta pa rijksministerraad (Conseho di Minister di Reino Hulandes). E actonan aki ta:
- Acto di organo publico di Boneiro, Saba y Sint Eustatius (Wet op de openbare lichamen Bonaire, Sint Eustatius en Saba, cortico pa WOLBES).
- Acto di relacion di financia di Boneiro, Saba y Sint Eustatius.
- Amiendamento pa e acto di eleccion respectivamento Boneiro, Saba y Sint Eustatius.
- Acto di introduccion riba e organo publico di Boneiro, Saba y Sint Eustatius.
- Acto di adaptacion di e organo publico di Boneiro, Saba y Sint Eustatius.
E WOLBES ta difini e organisacion administrativo di e organo publico y ta modela despues di e ley di Municipio Hulandes. E acto di introduccion aki ta specifica cu e ley di Antia Hulandes lo keda den vigor (valido) depues di e transicion di e tres islanan pa gobierno Hulandes y ta difini e proceso na unda ley Hulandes lo tuma over poco poco den e islanan. E Acto di Adaptacion ta adapta ley di Antia Hulandes y ley Hulandes cu lo tuma efecto di biaha pa e status nobo di e islanan.


text:
Gerick Croes (MEP) 9 ministerio ta contribui na desangra Aruba financieramente!Posted: April 19, 2015 in Noticiero 94
Oranjestad-Nuebe ta mas cu shete! No solamente den cifra pero tambe den e costonan cu e ta trece cune riba lomba di pais Aruba y cada cuidadano ora cu Gabinete Eman a amplia e ministerionan. No ta for di awor nos di MEP a vocifera e abuso y acto di sinberguensa aki. Den cuadro di esaki nos lo ta informando pueblo tocante diferente gastonan den Gabinete Eman cual gastonan di cada un bureau no ta un excepcion.
Nos a hasi un analisis di e gastonan di e bureau di ministernan for di tempo cu Gabinete Eman a tuma mando di gobernacion te cu e presupuesto 2015. E cifranan ta indica cu e gastonan di 7 ministernan pa e temporada di 2009-2013 caba tawata mustra un aumento. Pa bai mas den detayes e bureau di 7 ministernan di AVP pe temporada menciona a costa aruba un averahe di 42.3 miyon pa aña.
Pa midi e diferencia nos a compara e cifranan pe 7 ministerionan di MEP na clausura di su gobernacion na 2009. E costo total di e shete ministerionan tawata alrededor di 30.4 miyon. Kiko esaki ta bisabo? Cu for di e momento cu AVP a tuma mando caba a cuminsa na derocha placa di e cuidadano pagador di belasting! Pasobra e diferencia ta aproximadamente 12 miyon compara cu na final di 2009!
Pero sed pa poder y placa di AVP y su integrantenan no a keda te eynan. Na 2013 dos miembro a persisti pa tuma funcionan di minister. Aparentemente pa complace esakinan y cumpli cu promesanan hasi a dicidi pa amplia e ministerionan di 7 pa 9. Esaki ta algo cu den principio gobernador a desanconseha y sr. Mike Eman ta bon na altura di esaki pero a opta pa hasi y deshaci cu placa di pueblo! Pa e ultimo 2 añanan aki (2014 & 2015) segun e cifranan conoci e 9 ministerionan ta costando e pagador di belasting un averahe di 47.4 miyon pa aña. Dus 17 miyon florin mas comparando cu e 30 miyon di gobernacion di MEP.


text:
E preparativonan pa e baby shower di Duchess of Sussex, a cuminsa awe tempran cu e regalo- y decoracionnan cu a wordo entrega na The Mark hotel na New York. Un di e prome regalonan cu a yega tabata un wieg convertibel di babyletto, cu su prijs online ta £ 290, cu nan a entrega na e hotel empaketa den su caha. E baby shower tabata organisa pa Meghan Markle su miho amiga Jessica Mulroney. Un grupo di amigo cercano a atende e shower esplendido aki, incluyendo co-protagonista di Suits, Abigail Spencer.
E fotografonan presente a saca potret di e ekipo di florista entregando cantidad di flor colorido na e hotel. Cu e flornan cu ta netamente di primavera ta mustra di duna un señal di e fecha cu Meghan ta uitgeteld na april. Prome cu e yegada di e dukesa a aumenta e cantidad di siguridad y tambe nan a pone baricada pafo di e hotel.
E futuro mama tabata bisti elegantemente cu un jas preto y cu tiki makeup, mustrando asina e briyo natural di su embaraso. Cu bril di solo bisti, e casa di prins Harry a pasa lihe cu su cara baha abou dilanti e camaranan mientras e tabata bandona Upper East Side Hotel.


text:
Aña pasa Directie Natuur en Milieu (DNM) a trece padilanti pa e ocasion di observacion di e dia internacional di biodiversidad e topiconan di enfoke manera con hende ta parti di naturalesa y no ta un componente separa.
A haci e yamada pa nos refleha con ta anda cu naturalesa y kico por haci pa yuda e biodiversidad. Algun di e ideanan y accionnan a inclui: planta matanan local, piki y warda simianan di e matanan, proteha nos flora y fauna local, cuida abeha, join un NGO di naturalesa y comparti informacion cu otro riba e temanan aki.
E aña aki ta pidi comunidadnan rond mundo pa revisa e relacion cu nan tin cu e mundo di naturalesa. Asina tambe ta enfatisa e tema pa 2021: “Nos ta Parti di e Solucion”.
Aunke nos ta disfruta di hopi avancenan tecnologico, ainda mundo henter ta depende completamente di un biodiversidad sano y ecosistemanan yen di bida pa nos awa, cuminda, medicina, paña, energia y proteccion pa menciona algun.
Biodiversidad no ta un tema facil di papia riba dje. P’esey na nivelnan internacional tin diferente evento di dialogo ta tuma lugar manera: e di 15 reunion pa ‘Convention on Biological Diversity (CBD)’ caminda lo repasa e plan strategico pa Biodiversidad 2011-2020 cu a caba di transcuri; tambe ta anticipa decisionnan final pa e era despues di 2020 pa loke ta trata e framework global di preservacion di biodiversidad y ademas di e esfuersonan pa sostene biodiversidad, lo presenta dos observacion di decada pa e periodo 2021-2030: cual ta e ‘Decade of Ocean Science for Sustainable Development’ y e ‘Decade on Ecosystem Restoration di Nacionnan Uni’.
DNM ta encurasha un y tur pa keda bon informa di e tema y vocifera bo preocupacion pa yuda naturalesa y e biodiversidad crece. Por sigui e desaroyonan mundial y temanan tocante biodiversidad riba pagina di www.cbd.int/idb/
Riba e plataforma ey lo comparti e raportnan riba e observacion di e decada cu a pasa. Asina nos por wak kico a bay bon y unda nos ta keda haci esfuerso conhunto pa preservacion di naturalesa pa un biodiversidad di nivel halto.


text:
Diasabra marduga un persona pasando banda di e ex edificio consulado den Paardenbaaistraat a tuma nota cu huma ta saliendo for di e luga y a bati alarma na autoridad. Centro di alarma a despacha dos truck di brandweer di biaha debi no sa e situacion, polis tambe a keda dirigi. Eynan a topa cu basta huma ta saliendo for di e luga pero ora a drenta paden ta sushi adictonan a cende den e luga y e huma a plama full y mustra cu ta un candela grandi tin. Pero bomberonan a logra domina e candela aki.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Janice Boekhoudt Kock, un persona cu no ta desconoci den e mundo di entretenimento y baile. Janice hunto cu su casa Oslin Boekhoudt a lanta e prome scol di baile di salsa aki na Aruba, Pachanga. Den un entrevista cu Bon Dia Aruba Janice ta conta di su carera di bailarina, con el a cuminsa y kico a inspira e pareha pa cuminsa cu nan scol di baile Pachanga.
Janice ta conta cu el a cuminsa baila desde un edad chikito pasobra su mama Sra. Ceslin Yarzagaray y su tata Sr. Franklin Kock tabatin un grupo di baile yama Danza Aruba y desde chikito caba e tabata baila cu e grupo dunando show y presentando diferente caminda.
E momento cu el a conoce su casa, Oslin Boekhoudt, esey ta e momento cu hunto nan a cuminsa cu e scol di baile Pachanga na aña 2000. Na principio, Janice ta splica, Simadansa a acerca su casa Oslin pa cuminsa duna les di salsa y e a cuminsa yudele cu e lesnan.
“Semper mi a baila, mi mayornan a baila, dus mi a lanta den e mundo di baile, mi no tabata conoce nada otro y na momento cu mi a conoce mi casa cu e tabata tin e mesun pasion pa baile asina ey nos a cuminsa cu scol di baile Pachanga”, Janice a conta.
E motibo pakico Janice y Oslin a cuminsa cu scol di baile Pachanga na Aruba tabata pasobra tabatin hopi peticion pa baila salsa. “Nos tabata bay cierto camindanan bay baila y asina nan ta toca un salsa mayoria hende ta baha for di pista di baile y no tin hende cu ta baila, dus nos a ripara cu e gana tabata t’ey y siña nos a cuminsa.”, el a splica.
Janice ta enfatisa cu aunke naturalmente tabatin varios scol di baile, esakinan nan tabata concentra mucho mas ariba bailenan folklorico y bailenan clasico manera ballet y masha poco nan tabatin bailenan echt Latino. El a splica tambe cu su casa Oslin, tabata instructor na Hulanda pa hopi aña caba y e tambe a mira e posibilidad pa habri e scol di baile y asina nan a yega na e decision final pa habri scol di baile Pachanga na aña 2000.
Janice y su casa Oslin a representa Aruba na diferente pais y isla manera por ehempel Surinam, Hulanda, Corsou y Venezuela den competencianan di baile, dunando tayernan di baile of dunando show. Na 2002 e pareha a bay cu e prome titulo di Campeonnan Mundial di Salsa y na 2004 nan a competi na Corsou y a logra bay cu e titulo un biaha mas.
“Semper nos a mira e posibilidad pa hiba e nomber di Aruba dilanti, hiba e nomber di Pachanga dilanti pa asina nan sa cu nos hendenan di Aruba tambe por baila”, Janice a agrega,
E ta conta cu e gusta baila tur cos y e gusta domina tur tipo di baile y asina unda cu e y Oslin yega nan por representa. “Mi ta gusta salsa, bachata, kizomba, zouk, samba, merengue dus mi ta encanta tur tipo di baile pasobra asina ey mi por representa mi mes mi por representa Aruba”.
Actualmente Janice ta studiando y door di su estudio y door di e situacion di COVID, e tempo pa e scol di baile no ta operando mesun frecuentemente manera antes, pero el a menciona cu nan ta ofreciendo actualmente lesnan priva pa tur esunnan cu kier siña baila salsa cu “swing y sabor” y tur persona cu ta interesa pa siña baila cualkier e estilo di bailenan Latino, por subi ariba e Facebook page di scol di baile Pachanga pa mas informacion.
“Mi deseo ta pa asina mi caba scol pa mi cuminsa duna show back, pa mi ta back on stage y kisas cu mi por cuminsa back cu e scol di baile manera mi tabata tene antes”, el a agrega.


text:
Recientemente Aruba Lions Club tawata tin e honor y e gran satisfaccion di a yama bon bini na un miembro nobo den e organisacion di Lions. Ta trata aki di Sra. Magaly Dijkhoff Arends cu a ser huramenta pa Lion President Francis Leo.
Esaki a sosode durante e Induction Yellow Jacket Night den un ambiente ameno den un grupo chikito conhuntamente cu otro Lions y acompaña pa su casa. Sra. Magaly Dijkhoff Arends ta traha desde 2012 como Operations Manager na Universal Technologies Aruba.
Di e forma aki tambe Aruba Lions Club cu hopi satisfaccion ta presenta na comunidad di Aruba e Leon nobo cu a huramenta y kende ta yen di animo pa traha boluntariamente pa e comunidad di Aruba.
Despues di e huramentacion Sra. Magaly Dijkhoff Arends como miembro nobo a ricibi, for di man di e president di Aruba Lions Club, su respectivo pin di Lion, su yellow jacket y su pakete corespondiente cu su instalacion.
Esun cu a sponsor e miembro nobo aki ta Lion Dietje Maduro. Desde september I947 Aruba Lions Club ta envolvi den numeroso proyectonan na bienestar di nos comunidad.
Door di e situacion di COVID nos Leonnan di Aruba ta enfocando actualmente mas den area di Servicionan Social manera Hunger Relief project y Diabetes awareness project. Tambe tin e proyecto cu servicio di Rolstoel y Cama Especial pa enfermonan na cas, Asistencia Publico y Hubenil y nan programa di Leo Club (organisacion hubenil).
Aruba Lions Club ta hopi orguyoso bayendo den su di 74 aña di servicio humanitario cu sin duda ta algo pa elogia y por nota esey tambe na e miembronan di club, cu ta orguyoso di esnan cu a lanta e club aki y di tur loke a logra haci den tur e añan ey, y tambe sumamente orguyoso di e comunidad Arubano.
Si acaso bo ta reconoce bo mes y ta sintibo atrai y kier mas informacion over di Aruba Lions y su proyectonan, bo persona por bishita e facebook page: Lions Club of Aruba of contact un di e miembronan di Aruba Lions Club cu bo conoce of por tuma contacto cu Sr. Francis Leo via e mail na leoleo_fa@hotmail.com Erwin Oehler Lions’ Den – Engelandstraat 11 – +297 582 1118 – alc.secretary1947@gmail.com – www.arubalionsclub.org


text:
(NLTimes) – E produccion Hulandes Kabam! Di IJswater Films a gana na International Emmy Awards, cual ta e premiacion cu ta duna na e programanan di television crea fuera di Merca. E drama Hulandes a keda nomina den e categoria di programa pa mucha.
E premiacion prestigioso aki a ser presente pa di 50 biaha riba dialuna anochi. Noticiero KRO-NCRV y productor di IJswater Films a bisa riba dialuna cu nan ta orguyoso cu nan programa enfoca riba muchanan a gana un premiacion.
KROC-NCRV su serie ta enfoca riba muchanan y nan miedonan. Den 10 videonan cortico, un studiante diferente di Mr. Mo su klas ta conta tocante e miedonan cu e tin. E serie kier demostra cu “tur hende ta sinti miedo tin biaha” y cu hopi biaha por yega na solucionnan. Kabam! Ta dirigi pa Elisabeth Hasemans,. E serie a competi contra produccionnan di Singapore, Australia y Mexico. E ceremonia a tuma luga na New York.
“Na prome luga, e ta bal la pena duna un elogio grandi na e creadornan di e serie y e coleganan di nos departamento di drama. E ta un logro special pa ta e unico produccion Hulandes cu a gana asina un premio grandi di television y un confirmacion grandioso di e calidad di e drama aki y di NPO en general,” e noticiero a declara.
Esaki no ta e prome Emmy internacional pa Hulanda. Premionan anteriro a bay na Het Zakmes, actornan Pierre Bokma y Maarten Heijmans, actriznan Bianca KRijgsman y MAryam Hassouni y e programa di television De Grote Donorshow. Peter R. de Vries tambe a gana un premiacion den aña 2008 pa su reportahe tocante e desaparicion di Natalee Holloway.


text: Dialuna mainta a drenta informe di cu lo mester tini un adicto ambulante ta spray verf riba edificio di Censo y demas muraya den Schoolstraat y Wilhelminastraat, mesora a dirigi polis na e sitio. Na yegada a encontra diferente muraya cu a wordo sprayed riba dje cu verf u e palabranan “vota wat wel”. Bentana di edificio di Censo tambe a wordo spuit. Segun trahadornan di Censo un adicto ambulante a cana yega cu bleki di spray di verf y a cuminsa spray bentana y tambe muraya rond ora e tabata cana bay. Polis a encontra e Adicto den un Paris restaurant y a detene pa e acto cu ela hasi, a encontra e bleki di spray verf tambe den su pertenencianan y a confisca esaki.


text:
KRALENDIJK- Gezaghèber Edison Rijna, durante konferensia di prensa relatá na e tema di Covid-19 djarason a hasi un apelashon riba doñonan di trabou pa laga empleado ku ta malu, òf ku mester bai den karentena preventivo, keda kas trankil.
Segun Rijna a bisa, a yega hopi informashon di hende ku lo mester keda kas sea pasombra nan ta malu òf pasombra nan tabata den kontaktu ku otro hende ku a keda diagnostiká ku Covid. Lógikamente, asina Rijna a trese dilanti, si hende ku potensialmente a pega ku e virus di Corona i nan ta bai traha tòg, esaki no ta yudando e kousa di perkurá pa e virùs no sigui plama na Boneiru.
Tambe ta tende ku tin trahadó ku no ke keda kas, pa miedo ku nan lo no risibí salario pa e dianan ku nan tabata ousente.
Areglo
Gezaghèber a rekordá doñonan di trabou riba nos isla ku SZW tin un areglo spesial ku ta kubri gastunan salarial di empleado ku pa motibu di infekshon òf isolashon preventivo, no por yega trabou.
Reina a enfatisá tambe, ku kontagio na trabou ta un di e áreanan ku ta mirando ketu bai mas kontagio ta tumando lugá, huntu ku akohida di mucha, na skolnan i na kas di famial.


text:
Nos invitado de e programa aki ta Sra. Jane Christiaan kariñosamente jamá Jenny. Ela nase 4 di Maart 1938 na Boneiru i ta un habitante di Rinkon. Nos ta kombersa kune riba su infansia, pasado i e Rinkon di antes.
Produkshon: Fundashon Históriko Kultural Boneriano
Durashon: 51 minüt
Fuhikubo ta presentá: Jane (Jenny) Christiaan
Nos invitado de e programa aki ta Sra. Jane Christiaan kariñosamente jamá Jenny. Ela nase 4 di Maart 1938 na Boneiru i ta un habitante di Rinkon. Nos ta kombersa kune riba su infansia, pasado i e Rinkon di antes.


text:
Entrante diamars 8 juni 2021 Polis: Lo kita tur borchi sin permiso for di caminda publico Cuerpo Policial ta avisa comunidad cu desde diamars 8 juni lo kita tur borchi cu tin poni sin permiso di DIP riba caminda publico.
E aviso aki ta conta pa e caminda grandi di aeropuerto bin abao. E proyecto aki ta di Polis di Bario di districto di Oranjestad. Cuerpo Policial ta informa na tur doño di borchi propaganda cu NO tin permiso valido, pa kita e borchinan den forma boluntario.
Si acaso no cumpli, lo bay over na kita e borchinan y duna multa y tambe paga e costo pa transporta e borchi cu ta Afl 175,- . Lo mester pasa warda di Polis Playa pa hanja un papel pa reclama e borchi despues cu a paga e Afl. 175,- florin.
NO ta acepta cash. Ta swipe so. Pa por pone e e borchi propaganda riba caminda publico bo mester haci un peticion na DIP pa un “precario vergunning”. E peticion ta wordo procesa prome y ora bo haya e permiso bo por pone e borchi propaganda.


text:
ORANJESTAD – Tur residente cu bolbe Aruba entrante diamars awor, tin cu bay den cuarentena obligatorio pa 14 dia. Esaki ta un di e reglanan nobo cu gobierno di Aruba a emiti dialuna anochi durante un conferencia di prensa den oranan di anochi. Manera ta conoci entrante diamars, Aruba lo ta bou di in lock down completo, unda cu ningun persona por drenta Aruba, a lo menos cu nan ta residente. Si nan ta Arubiano pero no ‘residente’, esta inscribi na censo, nan no por drenta Aruba. Lesa e reglanan nobo AKI.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Fin di mart i kuminsamentu di aprel, investigadónan di Ombudsman Nashonal ta bai Karibe Hulandes. Nan ta tene konsulta pa tuma keho riba gobernashon, pa tratamentu. Habitante di Bonèiru, St Eustatius i Saba ku tin keho riba gobernashon por akudí serka Ombudsman Nashonal Reinier van Zutphen i su kolaboradónan, na Papiamento 'defensor di pueblo BES'.
Nan ta trata problema ku Servisio di Impuesto, Ministerio Públiko, polis, Entidat Públiko i ‘Rijksdienst Caribisch Nederland’ (RCN). Siudadano por entrega nan keho via e website i via telefòn, pero tambe via kontakto personal. Dos biaha pa aña e investigadónan di Ombudsman Nashonal ta tene konsulta na Bonèiru, St. Eustatius i Saba. E lugá i fechanan lo ser anunsiá ku aviso i spòtnan na radio, tv i Facebook.
Un di e investigashonnan mas resiente Ombudsman a hasi riba e Entidat Públiko Statia. E órgano públiko mester trata na komuniká hopi mihó ku su siudadanonan. Ombudsman a trata kuater kaso. Nan tur ta fundá pasobra e entidat públiko no a reakshoná riba e kehonan i e durashon di e tratamentu anto tabata demasiado largu.
Tambe Ombudsman Nashonal a manda e entidat públiko Bonèiru un karta di preokupashon. Ombudsman Reinier van Zutphen a diskutí su preokupashonnan personalmente ku e dirigentenan na Bonèiru na mitá di mart. E ta bisa: ‘bon komunikashon ta esensial pa komprenshon i rèspèt mutuo entre siudadano i gobernashon.’
Bonaire
Facebook: Ombudsman Nashonal en hulandes karibe


text:
ORANJESTAD – Teniendo cuenta cu temporadadi vakantie di scol, Departamento di Aduana ta recorda tur persona di 16 aña di edad bay aribacu ta biahando pa exterior, di e exoneracion di e siguiente derechonan di impuesto di importacion y consumo.• Pa productonan di uzo personal
Esaki ta te cu un balor di factura di 400florin. Ta posibel pa importa esakinan sin cu ta necesario pa paga impuesto di importacion. Articulonan cu tin un balor di factura cu ta surpasa 400 florin, mester pagaimpuesto ariba e producto completo. • Exoneracion pa cierto productonan marana un limite
Productonan mara na un limite:1. 200 pida (1 slof) di sigaria, of 25 pida disiga, of 50 pida di cigarillos, of 250 gram di tabaco2. 1 liter di bebida fuerte p.e. rum of whisky, of2,25 liter di biña, of 3 liter di cerbes
Pa productonan cu no ta nombra bou di 1 y 2, mester paga impuesto y accijns.
Pa por bin na remarke pa e exoneracion aribamenciona, mester cumpli cu algun condicion:- E persona mester ta 16 aña di edad bay ariba- E articulonan mester ta pa propio uzo.
Tene na cuenta cu articulonan pa uzo comercialno ta bin na remarke pa exoneracion.
Preguntanan mas frecuente:
“Con por haci un declaracion?” Si ta trata di productonan cu ta pa uzo personal por haci un declaracion verbal na oficina di Aduana situaden e sala di yegada na aeropuerto na momentocu e pasahero yega for di exterior. Nos tin di remarca cu esaki no ta posibel pa articulonanimporta cu tin un meta comercial of “encomienda”.
Pa loke ta trata “encomienda” of articulonancumpra den exterior cu tin un meta comercial naAruba, Departamento di Aduana ta avisa e biahero pa acerca un Customs Brokers pa haci e declaracion di e articulonan. Comerciantenan cu ta yega cu articulonan cu meta comercial mesterpor identifica nan compania cu un copia di e registro di Camara di Comercio di Aruba comotambe e persoonsnummer di e compania pa asina por haña un aprobacion pa Invoer ZonderManifest (IZM verklaring).
Departamento di Aduana ta recomenda tur biahero pa warda tur factura pa asina por calculaexactamente e balor di e producto treci. Si acasoe biahero no tin factura, Aduana lo buscainformacion online sin tene cuenta cu e biaherolo por a cumpra e producto na un prijs mas barata.
Por ultimo Departamento di Aduana ta haci un suplica grandi na tur biahero pa tene cuenta cu e informacionnan comparti, pa asina gosa di un vakantie sin preocupacion. Alabes, asina cu haña sa cu a surpasa e suma di exoneracion, of e cantidad di exoneracion, pasa directamente nacaha pa paga y no warda te ora Aduana haci sucontrol riba e ekipahe.
Pa mas informacion por bishita nos website:www.douane.aw, manda nos un email na:info@douane.aw of yama nos na 523-888.


text:
Sasaki – Diasabra marduga despues di mey anochi polis y ambulance ta ser pidi e caminda parti pabou di rotonde Sasaki, cu ta bay sali na Eagle beach..
Eynan un brommer lo a accidenta y tin persona herida.
Na yegada di polis nan ta constata cu ta trata di un pareha y ta pidi pa dos ambulance.
Ambos tawata tin heridanan serio na pia.
Segun nos a compronde, e brommer biniendo di pariba pa un of otro motibo, lo no a bay hunto cu e bocht pero a sigui straight y cay den e greppel.
Dos ambulance a presenta y a sacanan for di e greppel y asina transporta ambos pa hospitaal.


text:
WILLEMSTAD- 4 di mei 2015: Famia Jeurgens ta bishitando Kòrsou tur aña for di 1995 i den sierto kaso mas ku un biaha pa aña. Pues por konkluí ku e famia konsistiendo di mama, tata i 2 yu di respektivamente 10 i 11 aña tin mas ku 20 aña biniendo Kòrsou pa vakashon. For di nan nasementu e yunan ta biniendo Kòrsou tur aña ku nan mayornan. Esaki sigur ta motibu pa Ofisina di Turismo di Kòrsou (CTB) duna rekonosementu na e famia aki. Pa e okashon spesial aki Minister di Desaroyo Ekonómiko sr. Stanley Palm a risibí e famia i a sostené un kombersashon ku nan.
E famia a konta ku durante e añanan ku nan ta biniendo Kòrsou nan a mira kon Kòrsou a bai dilanti kompará ku 20 aña pasa. Nan a menshoná entre otro e variedat di hotèlnan i nos infrastruktura. Durante e mas di 20 bishita pa nos pais nan a keda na diferente tipo di hotèl tantu pariba komo parti pabou. Semper e famia ta hür outo pa asina kore eksplorá rònt Kòrsou. Pa nan Kòrsou ta nan di dos kas. Famia Jeurgens gusta partikularmente e trankilidat ku tin na Westpunt. E loke mas e yunan gusta ta pa bai landa i tambe snòrkel na Janthiel i na Daaibooi. E biaha aki e famia a bini pa 2 siman. Minister Palm di su banda a elaborá riba e desaroyonan positivo ku turismo di Kòrsou ta pasando aden i a duna un bista di e vishon pa ku turismo pa e próksimo añanan. Despues di e kombersashon ameno ku famia Jeurgens, Minister Palm a hasi entrega di un plakat di rekonosementu i regalo na e famia i a invitá e famia pa sigui bishitá nos dushi pais Kòrsou.


text:
Teniendo cuenta cu e protocol actual di DVG relaciona cu Covid-19, nos lo ta anfitrion di un Open House virtual riba 25 di maart 2021. UA ta orguyoso di presenta 8 area mayor di concentracion banda di un ‘Academic Foundation Year’ extenso cu ta permiti e studiantenan habri fulnan potencial educacional.
UA ta ofrece un scala di actividad extracuricular, guia di estudio y programa interno cu ta promove salud general, bienestar y crecemento personal. Nos ‘Erasmus Grant’ partnernan global ta ofrece tambe e studiantenan oportunidad excitante pa studia den exterior.
Nos portanan virtual ta habri 5.30 pm pa informacion general, sigui pa dosles virtual den klas, di 6 pa 6.45 pm y 7 pa 7.45 pm, durante cua Bo lo tin e oportunidad di siña mas di cierto facultad specifico y conecta cu nosapreciado profesornan.
Despues di e ‘Open House’, Bo por inscribi pa un sesion F2F of un sesion di ban topa via google cu e profesor- y studiantenan di UA. UA ta evoluciona exponencialmente manteniendo e calidad cu nos studiantenan a bin ta spera.
E studiantenan di UA tabata exitoso na tur institucion, tanto den nos comunidad como pafo di Aruba. Durante e temponan insigur aki, Bo por conta riba e compromiso di UA pa oferece un educacion estelar y pagabel. Bin mira kico bo por logra na Universidad di Aruba.


text: DEN HAAG –Minister Hulandes pa cuido medico Bruno Bruins (VVD) a retira diahuebs ‘per direct’. Su cargonan ta wordo tuma over pa minister di Salud de Jonge. Bruin a bira malo y diaranson anochi durante e debate den Tweede Kamer riba e coronavirus. E tabata hopi cansa y tabata exigi demasiado di su mes. Inicialmente su representante a bisa cu Bruins lo a sigui traha for di su cas, pero a opta despues pa e retira pasobra e persona encarga mester duna hopi ainda y Bruins no por a cumpli cu esey. Traha menos duro aworaki, no ta un opcion. Como tal el a opta pa retira, pa cual Rey Willem Alexander a otorg’e su retiro tambe. Awor e partido VVD mester di un minister nobo. Nombernan manera Edith Schippers (ex minister di Salud) y Henk Kamp (actual representante di Hulanda den CAFT) ta wordo menciona. Ambos tin suficiente experiencia ministerial pa por atende cu e caso aki.


text:
Durante un control diahuebs merdia Wardacosta a detecta un boto di piscado local ta nabega y a tuma desicion pa controla e boto cu e nomber ‘La Reina’. Asercando e boto e agentenan di
Wardacosta a mira dos persona na bordo. Yegando mas banda di e boto e agentenan a nota
mas hende riba e boto ta purba sconde drumi riba otro. Aki e team di Wardacosta a aborda e
boto pa hasi control y a resulta di ta trata di un boto cu na bordo 9 persona indocumenta. Na
bordo a haya tambe un arma y municion. Tur 9 persona cu nacionalidad Venezolano di cual,
tres dama, tres homber y tres mucha a keda entrega na Cuerpo Policial di Aruba y Guarda nos
Costa pa mas investigacion.


text:
Diego De Cuba, presidente di Sindicato STA a papia riba e situacion di gerencia di Aeropuerto di Aruba (AAA) cu e trahado caminda tabatin un reorganisacion siguiendo su caminda.
E ta bisa cu di e 59 persona cu mester a bay cu e reorganisacion, 50 di nan a tuma e pakete. E resto cu ta 9 persona lo bay corte y di nan lo wak kico ta pasa. E ta bisa cu AAA tin cu compronde riba e CAO (contracto collectivo).
E trahadonan cu ta cay bou di CAO ta 143 persona, 117 di nan ta cay abou di departamento di operacion cu nan ta representa e mayoria absoluto di e trahado. Apart di CAO, gerencia di AAA a keda sin paga e bonus.
Na final, nan lo warda riba e caso den corte cu lo tuma luga diahuebs awo, cmainda hues lo dicta e decision. E ta bisa cu AAA tin cu compronde cu CAO mester keda aplicabel y no ta algo parcialmente. E ta dividi den e deber y e derecho di trahado, si AAA kier corta riba derecho di trahado, e ora lo apela.
“Nan no por haci locual nan kier cu un CAO, anto AAA no kier wake e situacion, nan kier haci’e na nan manera. Nos no ta compronde, pero awo corte cu minister lo dicidi, nos por bay den acccion”, sr. De Cuba ta splica.
Sr. De Cuba ta bisa cu e plan tabata pa freeze e aumento di 2021/2022 pa asina AAA por spaar pa e aña aki. Cu e decision por a yega na un acuerdo cu AAA pero esaki no a bay door, awo lo keda warda pa e veredicto di corte.
E caso den corte lo tuma luga diahuebs awo pa 3pm. Pa asina bay contra AAA pa violacion di contracto di CAO y despues trahado lo bay den accion cu AAA, tambe nan lo tene un reunion cu minister Dangui Oduber pa trece punto dilanti ‘ta di suma importancia y nos merece atencion’.


text:
MFK ta refutá ku a pidi Minister Dorothy Pietrsz-Janga pa entregá su retiro komo Minister enkargá ku GMN
MFK ta refutá ku a pidi Minister Dorothy Pietrsz-Janga
pa entregá su retiro komo Minister enkargá ku GMN
WILLEMSTAD,- Direktiva di MFK ta refutá informashonnan ku a sali den prensa i riba retnan sosial, esta ku direktiva i/òf lider polítiko di MFK a pidi sra. Pietersz-Janga pa entregá su retiro komo Minister di GMN.
MFK ta lamentá ku den un programa ku ta pasa tur djasabra mainta na un radio emisora, ku un di e presentadónan a trese dilanti ku sra. Pietersz-Janga ta bai entregá retiro na gobernador.
E deklarashon aki di e presentadó ta karesé di e prinsipionan fundamental di periodismo i étika pa informá i eduká un komunidat.
Pa medio di esaki direktiva di MFK ta informá pueblo di Kòrsou ku Minister Dorthy Pietersz-Janga, ta keda okupá e funshon di Minister di GMN i ku no tabatin ningun kombersashon ku e Minister pa e entregá su retiro.
Nos kurason ta sigui bati pa Kòrsou.


text:
Un iniciativa cu ta lidera pa gobierno Hulandes y tambe CALSTART cu su Global Commercial Vehicle Drive to Zero program.
E obhetivo ta pa acelera e mercado di cero-emision, specialmente den e industria di vehiculonan medium- y heavy-duty. Asina tambe ta tuma un paso adicional pa stimula mas ainda practicanan sostenibel na Aruba.
Como poblacion di una isla chikito y arido, habitantenan di Aruba ta consciente di e impacto cu e clima tin den nos bida diario y nos porvenir. Pero asina mes nos ta construi nos comunidad door di lidia cu nos vulnerabilidadnan y door di establece nos ambicionnan halto y nos standardnan mas halto ainda.
Aruba ta demostra di ta aporta na un impacto colectivo ora ta trata modernisacion y adaptacion di practicanan sostenibel, cual su beneficio ta pa tur cu ta adopta esakinan den nan pais. Aruba tambe ta keda lidera e tendencia den e region den diferente aspecto, manera turismo por ehempel, pero tambe den sostenibilidad. Cu e iniciativa aki, ta spera cu por logra 100% di vehiculonan cero-emision pa aña 2040.
E MoU aki ta fortifica Aruba su compromiso pa un futuro mas sostenibel.


text:
Pa medio di e konvokashon aki sosionan di Kooperativa KEP ta keda invitá na un REUNION GENERAL EXTRAORDINARIO pa trata ELEKSHON di miembro nan nobo pa organonan statutario.
E reunion aki ta konforme stipulashon di Artíkulonan 38 i 41 sub 1 di Statüt di KEP.
E reunion aki lo tuma lugá :
- Fecha: Djadumingu 27 di novèmber 2022
- Ora: 12:30 – 13.30 ora
- Lugá: Oula University of Curaçao (UoC)
AGÈNDA
- Apertura
- Determinashon di kuórem
- Aprobashon di agènda
- Partisipashon
- Elekshon
-
Direktiva - 1 miembro.
A postulá pa:
Miembro – Sr. Ruthmilo Andrea
-
Hunta di Komisario - 2 miembro.
A postulá pa:
Miembro - Sra. Monique Schotborgh
Miembro - Sr. Andre Paulina
- Direktiva - 1 miembro.
- Turno Liber
- Klousura
Si na apertura di e reunion aki no alkansá kuórem, un otro reunion lo tuma lugá pa 13.00’or di merdia ku òf sin kuórùm konforme siguiente konvokashon:
KONVOKASHON II
REUNION GENERAL EXTRAORDINARIO PA TRATA ELEKSHON MIEMBRO NOBO STATUTARIO
Pa medio di e konvokashon aki sosionan di Kooperativa KEP ta keda invitá na un REUNION GENERAL EXTRAORDINARIO pa trata ELEKSHON di miembro nan nobo pa organonan statutario. E reunion aki ta konforme stipulashon di Artíkulonan 38 i 41 sub 1 di Statüt di KEP. E reunion aki lo tuma lugá :
- Fecha: Djadumingu, 27 di novèmber 2022
- Ora: 13:00 – 14:00 ora
- Lugá: Oula University of Curaçao (UoC)
E agènda ta igual na esun di e reunion konvoká pa 12:30’or di merdia.
Tur desishon ku tuma den e reunion aki ta bálido.


text:
Spaña
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Spaña, ofisialmente Reino di Spaña (na spaño: Reino de España), ta un país den parti suit di Oropa. E ta situá den peninsula iberiko i tin algun teritorio rondo di e parte nort di Afrika i su teritorio insular ta inklui e Islanan Baleariko den Laman Mediteranio i e Islanan Kanaria den Oséano Atlántiko. Spaña tin frontera ku Fransia, Portugal, Andorra i Maroko. Den e region nort-ost di e pais ta enkontra e seronan di Pyreneo.


text:
E golfer mericano, Tiger Woods, a keda hospitalisa awe mainta despues di a sufri un accidente di auto na Los Angeles. Woods mester a wordo opera pa multiple lesion na su pianan, despues cu su auto a bolter.
Tiger Woods di 45 aña tabata su so den auto cerca di Rancho Palos Verdes ora su auto a bolter aproximadamente 7.12 am. Ta parce cu el a sali di e caretera, bolter y cay na e rand di Rolling Hills Estates. E bomberonan mester a uza e dispositivo conoci como ‘jaws of life’ pa habri e auto y salb’e. Despues el a ser hiba na un hospital di Los Angeles, cu no ta conoci na cua e ta interna, unda el a wordo someti na un operacion pa coregi su multiple heridanan na su pianan, su agente Mark Steinberg a informa den un comunicado.


text:
Publiká riba 03 Sèptèmber 2018
E último desaroyonan na pais bisiña Venezuela ta hasi e tema di asilo i protekshon un punto di atenshon na Kòrsou. Den e último aña aki vários organisashon, instituto i gruponan di interes lokal i internashonal a vosiferá nan pensamentu riba e forma ku Kòrsou ta atendé ku e fluho di imigrantenan venezolano. Vários di e entidatnan aki a ekspresá preokupashon pa e komunidat venezolano i ta boga pa mehorá trato di personanan ku ta biaha di Venezuela pa Kòrsou, buskando un mihó porvenir. Gobièrnu di Kòrsou a risibí diferente petishon di periodistanan internashonal ku ke hasi investigashon, entrevista i asta traha reportahenan riba entre otro Sentro di Detenshon i Korekshon Kòrsou (SDKK). E interes kresiente aki ta komprendibel. Sinembargo, pa motibunan di seguridat, bishita di prensa na SDKK, prinsipalmente na e ‘barak’ di personanan indokumentá, ta restringí temporalmente. Gobièrnu di Kòrsou na su turno ta konsiente di preokupashonnan eksistente i pa medio di esaki, ta splika su posishon i maneho riba e tema aki, basá riba entre otro leinan di pais, tratadonan internashonal, relashonnan eksterior i e realidatnan sosio ekonómiko di nos pais.
Pèrmit di estadia ta habrí pa tur estranhero
Pèrmit di estadia Kòrsou tin un prosedura regular ku ta habrí pa tur estranhero (inkluso esnan prosedente di Venezuela) ku ke establesé nan mes na Kòrsou pa motibu di trabou, famia, estudio òf invershon den nos pais. Si e persona en kuestion ta kumpli ku tur rekisito manera stipulá den lei i den maneho, e por bini na remarke pa un pèrmit di estadia. Den kaso ku un persona ku hasi petishon via e prosedura regular no ta kumpli ku rekisitonan stipulá den lei i maneho, e pèrmit ta wòrdu ningá. Si akaso e ta permanesiendo na Kòrsou, e persona mester bandoná e pais, manera ta sosodé na tur otro pais rònt mundu. Si e no hasi esaki, e ta permanesiendo di forma indokumentá riba nos pais. Un persona ku ke sigui e prosedura regular, tin di hasi su petishon na Servisio di Atmishon Kòrsou (Toelatingsorganisatie – TO).
Tratado Internashonal pa Refugiado
Di otro banda tin tambe personanan ku ta buska protekshon di un pais, komo ku nan ta sinti ku nan bida ta kore peliger na nan pais di orígen. Den un kaso asina e persona por pidi asilo. Asilo ta enserá ku un pais ta adoptá un persona estranhero i ta sòru pa entre otro su seguridat, bibienda, salú, trabou i su bienestar en general. Tur esaki ta stipulá den e Tratado Internashonal pa Refugiado. Kòrsou konsiderando entre otro su situashon sosio ekonómiko i finansiero i su realidat físiko, no ta afiliá na e tratado aki ni a establesé leinan lokal pa ku esaki. E echo ku Kòrsou ta forma parti di Reino Hulandes i ku Hulanda sí ta afiliá na e Tratado Internashonal pa Refugiado no ta nifiká ku Kòrsou tambe tin obligashon pa hasi esaki. Kada pais outónomo por skohe a base di su propio realidat, si e ke hasi esaki. Den e kaso aki, por ehèmpel, Aruba i islanan BES (Boneiru, Statia i Saba) sí ta afiliá na e Tratado Internashonal pa Refugiado.
Tratado Oropeo di Derecho Humano
Kòrsou ta miembro sí di e Tratado Oropeo di Derechi Humano (Europees Verdrag Voor De Rechten Van De Mens – EVRM). EVRM ta stipulá den artíkulo 3 ku no ta permití pa ningun persona keda torturá, maltratá òf kastigá na un òf otro forma inhumano òf denigrante. Basá riba e artíkulo aki hurisprudensia a formulá e prinsipio di lei internashonal yamá ‘non-refoulement’. Esaki ta enserá ku no por manda un persona bèk na un pais kaminda e ta kore peliger di wòrdu torturá, maltratá òf kastigá na un òf otro forma inhumano òf denigrante dor di outoridatnan di su pais. Komo ku Kòrsou ta parti di e tratado EVRM aki, e tin e deber di atené su mes na e prinsipio aki.
Prosedura den kuadro di EVRM 3
Pa e motibu aki a stipulá un prosedura pa atendé ku estranheronan ku drenta Kòrsou i hasi petishon pa protekshon, indikando ku nan no por regresá nan pais di orígen pa motibu ku nan bida einan ta na peliger òf nan lo wòrdu maltratá. Estranheronan ku biaha pa Kòrsou i ta deseá di pidi protekshon, mester pasa dor di un prosedura promé ku nan bini na remarke pa risibí protekshon di Pais Kòrsou den kuadro di artíkulo 3 EVRM. E estranhero konserní mester hasi su petishon for di momentu ku e drenta na frontera ofisial di Kòrsou (por ehèmpel na aeropuerto) serka outoridatnan ofisial di Kòrsou i no na ningun otro instansia. E mester por trese sufisiente argumento bálido dilanti ku ta hustifiká dikon su bida ta kore peliger, pa kual motibu e no por regresá su pais di orígen. Aki na Kòrsou tin por ehèmpel e organisashon United Nations High Commissioner for Refugees (UNHCR), ku tin hopi interes den yuda personanan ku ke hasi petishon pa protekshon. Sinembargo gobièrnu a asumí su responsabilidat pa ku registrashon di personanan ku di un òf otro manera ta buskando protekshon i ta evaluá e kasonan aki segun su propio maneho. Di akuerdo ku e maneho aki, na momentu ku konstatá ku en bèrdat un persona tin mester di protekshon UNHCR ta keda envolví, ya asina e organisashon por sòru pa su alokashon den un pais ku sí ta parti di e Tratado pa Refugiado. E maneho aki, ta den konkordansia ku leinan internashonal. Den kaso ku tin indikashon ku e persona su motibunan no ta bálido, e mester bandoná e pais. Si e no hasi esaki, e ta permanesiendo di forma indokumentá riba Kòrsou.
Komunikashon tokante e prosedura
Na e momentu aki Ministerio di Hustisia huntu ku Ministerio di Asuntunan General ta enkaminando vários trayekto pa informá tokante e proseso pa pidi protekshon. E persona interesá pa pidi protekshon, por haña informashon di e prosedura kompletu riba wèpsait di gobièrnu. Tambe ya a organisá un seshon kaminda a duna informashon públiko tokante esaki. Ademas ta trahando riba otro trayektonan di komunikashon pa asina tin sufisiente informashon tantu pa tur persona den e kadena hudisial komo personanan ku ke hasi petishon pa protekshon.
Ta importante pa enfatisá ku tin un diferensia entre e prosedura di atmishon regular i e prosedura basá riba EVRM artíkulo 3. Un persona estranhero ku ke establesé su mes na Kòrsou pa biba i traha, tin di sigui e prosedura regular. Ta solamente personanan ku realmente nan bida ta na peliger den nan pais di orígen òf ta kore riesgo spesífiko di wòrdu maltratá òf torturá pa outoridatnan di su pais, por apliká pa protekshon na Kòrsou.
Derecho humano
Den vários di e opinionnan riba e tema aki un punto di preokupashon ku a bini dilanti ta derechonan humano. Den sierto kaso tin persepshon ku Kòrsou no ta tene sufisiente kuenta ku derechonan di un persona indokumentá. Na promé lugá ta asina ku na momentu ku polis den kualke investigashon òf kòntròl topa ku un persona ku no por demostrá ku e tin e pèrmitnan nesesario pa permanesé riba e isla di forma legal, ta pasa e persona aki pa e departamento di ‘vreemdelingentoezicht’ di Kuerpo Polisial Kòrsou. Aki ta revisá sistemanan di imigrashon i atmishon pa haña mas informashon tokante permanensia di e persona i ta entrevistá e persona pa sa kiko ta motibunan di su permanensia ilegal. Ku e informashonnan aki ta traha un prosès verbal i si ta nesesario un dekreto pa ekspulshon di e persona.
Opheshon riba dekreto
Ademas di esaki na Kòrsou tin leinan, ku ta duna tur hende oportunidat pa oponé su mes kontra di e dekreto menshoná. Por hasi e apelashon aki serka Minister di Hustisia (‘bezwaar’) òf Korte di Hustisia (‘beroep’). Ta konosí tambe pa tantu abogadonan riba e tereno aki komo pa gobièrnu, kiko tin di tene kuenta kuné na momentu ku apelá un kaso di ekspulshon di un persona pa motibu di permanensia ilegal a base di hurisprudensia di último añanan. Hurisprudensia a determiná ku un persona no tin derecho outomátiko pa warda tratamentu di kaso na Kòrsou. Esaki ta nifiká ku e maneho aki ku Kòrsou ta hiba, ta unu korekto i no ta violá derechonan di e persona indokumentá. Tin algun kaso spesífiko, kaminda hues a determiná konsiderando detayenan di e kaso, ku por hasi eksepshon riba e regla. E maneho aki tambe ta kuadra ku normanan internashonal.
Detenshon: un medida preventivo
Detenshon di un persona ku su permanensia ta di un forma indokumentá ta un medida preventivo tambe, pa sigurá ku e persona ta bandoná Kòrsou. Den pasado tabata asina ku den sierto kasonan tabata purba yega na areglo ku e persona indokumentá ya asina no mester a deten’é. E por a keda e ora ei serka su famia te na momentu ku deport’é. Pero na mayoria okashon tabata sosodé, ku e persona tabata skonde un biaha mas, i no ta sali for di pais. For di punto di bista preventivo tur persona ku a demostrá kaba di no ta bandoná e pais boluntariamente na un forma legal, ta keda detené pa medio di e kadena hudisial pa asina e por regresá su pais. E persona indokumentá ku ta enkarselá ta permití sí pa yama su famia i si ta nesesario ta risibí artíkulonan di promé nesesidat i loke e tin mester pa bisti i tambe su pasashi pa e sali for di Kòrsou. Ademas, ta posibel pa e persona indokumentá risibí bishita di su abogado, loke mester sosodé sí di akuerdo ku e reglanan stipulá den e maneho di seguridat di Sentro di Detenshon i Korekshon Kòrsou.
Alokashon di detenido
Kòrsou ta hopi atento pa kumpli ku derechonan humano di kada persona ku ta keda detené pa motibu di su estado indokumentá. E persona indokumentá ta haña un trato diferente for di detenidonan ku ta enkarselá a base di lei penal. Ademas, konstantemente ta hasi esfuersonan pa mehorá kalidat di sèlnan di polis i SDKK (inkluso ‘barak’ pa permanensia di estranheronan detené). Tin órganonan internashonal i lokal ku ta revisá e sentronan aki i ta konsehá Hustisia kon pa mehorá su funshonamentu. Gobièrnu di su banda ta trata mas tantu posibel pa implementá e konsehonan aki teniendo kuenta ku su límitenan finansiero. Den e kuadro aki resientemente a yega na palabrashonnan ku Hulanda pa haña sosten finansiero pa sòru pa mihó alokashon di estranheronan indokumentá ku ta detené. Gobièrnu ta pendiente di formalisashon di e palabrashonnan aki.
Solidario pero realístiko
Otro punto di preokupashon ta, ku apesar ku Kòrsou basá riba artíkulo 3 EVRM ta duna protekshon manera indiká anteriormente, di otro banda Kòrsou ta mantené su maneho di atmishon i ekspulshon. Esaki sin hasi eksepshon pa e grupo di estranheronan Venezolano ku ke bandoná nan pais temporalmente pa motibu di e situashon aktual i ke permanesé na Kòrsou sin ta kumpli ku e maneho di atmishon. Gobièrnu di Kòrsou ta solidario ku siudadanonan di nos pais bisiña Venezuela. Sinembargo, realidat sosio ekonómiko i eskala chikitu di nos pais no ta permití Kòrsou akapará un fluho grandi di estranhero. Asta paisnan grandi den region ku a bin ta aseptá venezolanonan, a kuminsá pone restrikshonnan i ta limitando entrada di venezolanonan ku ta buskando permanensia den e pais. Si un estranhero venezolano ta kumpli ku tur rekisito segun e prosedura regular, naturalmente e lo haña un pèrmit di estadia meskos ku estranheronan di tur otro nashonalidat.
‘Taskforce ongedocumenteerden’
Gobièrnu di Kòrsou, sinembargo, ta konsiente di e situashon sumamente preokupante ku ta reina na Venezuela i ta vigilando esaki di aserka. E ‘taskforce’ ku a keda instituí pa atendé ku e tema di indokumentadonan na Kòrsou, ta reuní ku regularidat pa vigilá i atendé entre otro tur desaroyo rondó di e tema aki. E ‘taskforce’ aki ta inkluí tur instansia gubernamental ku di un òf otro forma tin di aber ku e tema aki. Den kaso ku e situashon na Venezuela eskalá ekstremadamente i esaki hiba na un fluho ekstremo di venezolano na Kòrsou, e ‘taskforce’ tin un plan di krísis deliniá pa Kòrsou atendé ku tal situashon teniendo kuenta ku derechi humano di e personanan enbolbí.


text:
PROMÉ “TROMBONE CHALLENGE” DJAWEPS DIA 23 DI DESÈMBER DEN SAMBIL
PROMÉ “TROMBONE CHALLENGE”
DJAWEPS DIA 23 DI DESÈMBER DEN SAMBIL
WILLEMSTAD – Despues di 5 siman di preparashon, e momentu a yega pa Kòrsou bai marka historia, ora ku pa di promé biaha logra na pone riba mas ku 20 trombonista huntu ku lo bai hasi músika.
Manera konosí, un sinku siman pasá, bou di direkshon di Hector Sampson a kuminsá e ensayonan relashoná ku e Trombone Challenge aki. Despues ku positivamente no ménos ku 36 trombonista a inskribí, na final riba 20 ta logra partisipá na e evento aki ku lo ta djaweps awor.
E ensayonan a tuma lugá durante 5 siman tur djadumingu di 2 or pa 4 or den Curaçao Festival Center. E sekshonnan aki tabata di gran inspirashon pa esnan ku a akudí i si mira kon nan tabata 5 siman pasa i kon nan ta awe, e ta un diferensha grandi.
E trombonistanan kada unu a keda motivá pa no solamente nan train, pero siña konosé nan instrumènt i dominá esaki muchu mas mihó. Awe nos ta asina leu ku pa djaweps awor nan lo bai toka algun kansion huntu.
Ta trata aki di 3 kansion ku lo keda interpretá pa e mas ku 20 trombonistanan lokal aki. Ta trata di dos kansion pa e temporada di Pasku i unu di The Squid Games. Pues un programa hopi kòrtiku.
Un invitashon ta bai na un i tur ku ta deseá pa wak e Challenge aki, pa nan akudí libremente na Conference Room na Sambil ( Esaki ta pasa Cinemark na man drechi bayendo pabou). Komo ku e lo bai ta den un sala, lo eksihí QR Code na e entrada. Esaki lo ta na enkargo di un personal di T Experience. Un danki ta bai na AMAK, WESU i SAMBIL ku a hasi e evento aki bira un realidat.
E programa lo kuminsá eksaktamente 7 or i entrada lo ta grátis. Un apelashon ta bai na esnan ku ke wak esaki, pa nan yega na tempu.


text:
Historia
FUNDACION DI MEP
FUNDACION DI MOVIMIENTO ELECTORAL DI PUEBLO: MEP
Den transcurso di añanan e partido aki a contribui grandemente na e desaroyo politico, estatal, economico y social di nos pais. MEP como un partido social democrata a ser funda door di un movimiento popular a base di principionan democratico y cu un sentimento social pa bienestar di tur ciudadano den e pais aki.
ORIGEN DI FUNDACION DI MEP
Despues cu e lider di AVP, Shon A Eman a fayece na 1967 a surgi un diferencia di opinion serio den e partido aki. Betico Croes formando parti di Conseho di partido AVP tabata gosa di enorme confiansa di e lidernan di bario ya cu e tabata un persona hoben, dinamico, carismatico y capaz pa dirigi e partido, pero for di prome instante caba esaki no a conta cu e respaldo di directiva di AVP.
Mirando e desaroyo aki un reunion extraordinario di lidernan di bario di AVP a ser organisa den teatro Rialto dia 24 di januari 1971 caminda a tuma e decision unanime pa Betico Croes, kende a haya mayoria di voto durante e ultimo eleccion, ser proclama como Lider y Presidente di AVP.
Pero directiva di AVP a rechasa e decision aki. E caso a bay para te den Corte caminda a sali na cla y vocifera pa un ruman di Shon A Eman cu Betico Croes no por bira lider di AVP pasobra e no ta un Eman. E sentencia di hues Fränkel tabata cu e decision tuma den e reunion di lidernan di bario di AVP no tabata valido, consecuentemente Betico Croes no por bira lider di AVP. Esaki tabata motibo suficiente pa Betico Croes hunto cu otro compañeronan dicidi di bandona fila di AVP y forma un partido politico nobo.
MEP A SER FUNDA DIA 9 DI FEBRUARI 1971
Tabata riba dia 9 di februari 1971 na Cumana 84 cu e hoben y dinamico lider Arubano Betico Croes – den presencia y cu aprobacion di lidernan di bario for di tur skina di Aruba – a funda e partido di ideologia social democrata, Movimiento Electoral di Pueblo (MEP).
Y tabata den e reunion aki cu e colornan y emblema di partido a ser aproba: color geel y cu letternan cora. E emblema ta simbolisa un parha bulando riba Aruba buscando su libertad y iluminacion den e rayonan briyante di solo.
Despues di 3 luna cu MEP a ser funda, un eleccion di Eilandsraad a tuma lugar y nos partido den e periodo sumamente cortico aki toch a logra haya 7 asiento cual ta representa un tercer parti di e electorado Arubano. Sin duda cu MEP ta conta desde e tempo ey cu un nucleo solido ya cu durante 46 aña di existencia di nos partido nunca nos a yega di baha bao di 7 asiento, cual siguramente ta un logro historico den Reino Hulandes
E PROME DIRECTIVA DI MEP TABATA CONSISTI DI: LIDER Y PRESIDENTE
Betico Croes
Miembronan:
Efraim de Kort
Daniel Leo
Jossy Croes
Sixto Feliciano
Watty Vos
Cezare Terzano.
E personanan presente di parti di UNA tabata: Frans Figaroa | Dodo Figaroa | Poy Werleman | Tommy Leest.


text:
E proyekto di reskate den kuadro di covid 19 a frakasá lokual m’a premirá for di 8 aprel 2020*. Ku mi añanan di eksperiensia ku proyektonan di ayudo di Nashonnan Uní, tabata opvio ku e proyekto tabata mal formulá, sin un sistema di ehekushon na drechi i ekstremadamente vulnerabel pa korupshon.
Fòrti no a definí koutelosamente esnan ku tin mas nesesidat pa haña sosten (“targetting”). E plan ta karesé di kriterio, “benchmark”, dato konfiabel i ademas poko komunikashon entre nos institushonnan a yuda nèk e proyekto.
E aspekto di ehekushon tambe tabata defisiente. Sierto negoshi a tende ku ounke nan no ta riba e lista nan por apliká tòg i tin empresa ku te awe no a haña kontesta riba nan petishon pa yudansa. Falta di data konfiabel a keda eksponé: e.o. empresanan ta inskribí den un sektor, mientras nan ta hasi negoshi den un otro sektor, i hendenan inskribí na adrèsnan segun Kranshi, ku no ta kuadra**. Esaki a habri porta pa korupshon, willekeur”, “vriendjespolitiek” i fondonan ku no a yega esnan mas vulnerabel. Pues no ta un sorpresa ku algun empresa a tuma plaka pa paga empleado, pero no a hasi esaki. No ta un sorpresa pasombra e proyekto mester a limitá e ròl di Fòrti na garantisá fiansanan di emergensia di banko pa empresanan den nesesidat. Fòrti no mester tabata metí den partimentu di plaka.
Kon bin Hulanda a aprobá e proyekto aki, mi no sa. I Fòrti no a skucha esnan ku a atvertí pa e difisiensanan di e pakete di ayudo. Staten tampoko a hala atenshon na tempu di Fòrti. Lokual ta hasi doló ta ku Den Haag mester hala nos orea mientras ku nos tabata sa aki ku e proyekto lo a bira un pesadia. I na e momentu aki tin un korementu di kabes di gai pa kontestá e reklamonan Hulandes.
E preis ku nos ta paga pa un proyekto mal formulá, mal ehekutá i malversashon di fondo, ta haltu. Hustamentu un proyekto ku mester a trese alivio pa esnan ku mas a sufri di e konsekuensianan di covid 19. Kiko awor? Mester ban bèk bòrchi i formulá un proyekto na drechi ku ta “target” i definí skèrpi esnan ku mester di ayudo. Tambe mester drecha e aspekto di ekekushon i introdusí òf apliká “checks and balances” pa evitá korupshon, nepotismo i faboritismo. Loke a pasa te ainda no por kontinuá.
Willemstad, Kòrsou – alexdavidrosaria.blog
#covid19 #coronavirus #curacao
* https://alexdavidrosaria.blog/2020/04/09/curacao-needs-to-cushion-covid-19-pain-but-without-real-changes-well-be-back-to-square-one/
** https://alexdavidrosaria.blog/2018/12/06/bo-sa-ken-ta-registra-na-bo-adres/


text:
skucha antisipando (verbo)
-
buki di oro
-
standarisá
-
tipo di palabra: verbo
-
kontabel
-
mirá: 45 bia
- deskripshon: Strategia di skucha kaminda ta pronostiká tópiko di e teksto miéntras e ta skucha a base di karakterístika di forma (melodia na inisio) òf kaminda ta pronostiká su kontinuashon a base di struktura di su kontenido teksto (p.e. despues di ‘pasobra’ ta sigui un motibu).
- hulandes: voorspellend luisteren
Glosbe
-
Glosbe ta un dikshonario internashonal, klek riba e siguiente konekshon:
skucha antisipando
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
skucha antisipando
anterior i siguiente


text:
E aerolinea Wingo a anuncia rutanan adicional cuminsando dia prome di october. Entre e rutanan aki tin e ruta Medellin- Aruba cu lo tin buelonan riba diaranson y diasabra.
E mercado di Latino America a habri bek varios luna despues cu e mercadonan di Europa y Norte America a habri, pues nan recuperacion a tarda poco mas tambe. E cifranan di 2022 te cu juni ta indica cu Latino America tawata tin un recuperacion di 65% compara cu 2019. Importante pa remarca ta cu e demanda pa Aruba tey pero e cantidad di vuelo ainda no ta bek na e nivel di 2019 debi na diferente obstaculo cu aerolineanan y e mundo di aviacion ta pasando aden.
Mester nota tambe cu e mercado di Colombia tawata tin un recuperacion di 84% den 2022, algo sumamente positivo. E ruta nobo di Wingo for di Medellin sigur ta positivo pa nos turismo. Oficina di Turismo, A.T.A., conhuntamente cu socionan clave manera Minsiterio Ministerio di Turismo, Aruba Airport Authority, AHATA, y aerolineanan lo sigui traha riba oportunidadnan nobo pa trece bishitantenan di diferente mercado Aruba.


text:
International
Home International
Video: Na Inglatera, mucha homber(11) den un rubberboot a wordo rescata mas cu un...
Algun boluntario riba un boto di rescate a logra salba un mucha di 11 aña cu a drief den un rubberboot mas di un...
Estudio nobo ta indica: Duracion di bo soño ta sumamente importante pabo curason
Si bo tawata tin un otro motibo pa drumi suficiente, wel esaki ta un: e lo por yuda tene bo curason saludabel. American Heart Association(AHA) E...
Antonio de la Cruz (47), ta e di 12 periodista cu a wordo asesina...
Ciudad Victoria, Estado Tamaulipas, Mexico: Diaranson mainta e periodista Mexicano, Antonio de la Cruz (47) saliendo di su cas a wordo tira fatalmente dilanti su...
Technology: Segun China posiblemente e lo a detecta señalnan di civilisacion extraterestre
Segun China su telescope gigante yama Sky Eye lo a detecta señalnan di un civilasacion extraterrestre, esaki segun un informe di Science and Technology...
Muhe (27) di nacionalidad Hulandes asesina na Colombia durante un likidamento di un capo...
BOGOTA, COLOMBIA - Autoridad Colombiano a cuminsa cu un buskeda rigoroso pa dos homber cu diaranson merdia a asesina un señora di 27 aña di...
Un potret riba Facebook a costa un cabesante di e cartel di Sinaloa su...
Cali, Colombia un cabesante di e cartel di droga di Sinaloa a wordo aresta na Colombia, despues cu un modelo a post un potret di...
Alemania: Auto a cay for di 18 meter halto, ambos ocupante (16 y 19)...
Un auto a cay for di un parkeergarage di 18 meter halto, den e auto tabata tin dos mucha homber hoben di 16 y...
Despues di varios 911 calls: Mama deteni despues cu polis a haya su 2...
Miami - Diamars ultimo Miami Police a aresta Odette Joassaint(41) despues cu diamars anochi cu a haya dos mucha morto na un cas, despues cu...
Baby prematuro (25 siman), despues di 19 luna a sali for di hospital
Boston, Massachusetts: Un mucha cu a nace cu 25 siman, despues di a pasa su prome 19 lunanan di bida den hospital por fin por...
Belgica: Mucha homber (5) a tira su ruman muhe chikito (2) den cabes cu...
Seraing, Belgica Na Belgica un mucha homber chikito di 5 aña accidentalmente a tira su ruman muhe di dos aña cu un arma di candela...


text:
Pais Aruba y sigur husticia mester ta un prioridad Resultado y escogencia di e pueblo ta conoci y sagrado y na su luga pa desea e siguiente gobernantenan y representantenan di pueblo e forsa y intencion corecto pa traha na bienestar y recuperacion di nos pais Aruba.
Incertidumbre ta reina grandemente riba nos isla pa mira kico lo ta e rumbo cu nos gobernantenan lo bay tuma y con ta bay yuda economia y demas sectornan den crisis cu tin cu haya tur e atencion y tur esaki den bon harmonia y colaboracion cu nos partners den Reino.
Ta spera cu esaki y nada otro cu esaki, lo ta e prioridad di esnan cu ta bay sigui cu e tarea otorga.Lo kier mira madures politico sobresali caminda cu nan por compronde cu nos situacion ta critico, cu mientras ta mira otro como contrincante politico, na e momento aki no tin espacio pa esaki.
E focus y energia di e politiconan encarga cu guia di nos pais, mester ta awor caminda esaki ta mas necesario cu nunca. Diferencia di partido y idiologia no mester ta bo oponente politico, nos ta den un crisis di un embergadura nunca antes riba nos isla.
Nos unico oponente mester ta e pobresa den pueblo, falta di husticia, falta di dialogo, crimen, falta di proteccion pa nos muchanan, problema social y asina ey por menciona hopi mas cu mester di nos maximo atencion. Na e persona cu lo haya e engargo pa cu e cartera di hustcia, lo desea pa e ta digno, intachabel, integro, capacita y cu ta gosa di e confiansa y respet di e Cuerpo/Departamentonan cu lo tin cu confia den e lidersgo y plan concreto pa restructura nos husticia.
E liderasgo y plan cu ami lo a representa dignamente y sin duda alguno. Kier mira un persona cu lo haci lo corecto pa sirbi e pueblo, trece confiansa bek den husticia, y traha incansablemente pa rescata tur locual nos a bay atras den husticia. Tempo ta dificil pero pa Dios nada ta imposibel.


text:
Caya Captain R.Rodger – Diadomingo durante oranan di marduga pa mainta tempran lo a surgi un bringamento grandi, dilanti American Bar,Polis a bay na e sitio.
Na e sitio niun hende no tabatata sa kiko precies a pasa. E informacion cu a drenta durante oranan di marduga tabata di un bringamento hopi grandi cu tiramento den e area aki .
Na yegada di polis no tawata tin niun hende mas na e sitio. Polis nan a bay chek toch si por a haya algo, mirando cu tabata papiando di un tiramento. Na e sitio nan a bin ripara cu enberdad tin hopi sanger gespart rond, tambe tabata tin botter y baranca tur caminda benta, den e cayanan eybanda.
No ta conoci cuanto hende tabata tin herida y mucho menos e seriedad di e heridonan of e identidadnan.
Varios botter y baranca a wordo haya na sanger. Marcanan di sanger si por a wordo mira tur caminda.
Ultimamente den oranan laat di anochi pa marduga tin aglomeracion di gruponan grandi di hende cu ta staciona nan auto den e caya aki y ta djes keda para na e auto ta papia of ta dal nan drinksnan, dilanti di e barnan.
Like this:
Like Loading...
Related


text:
ORANJESTAD,Aruba
E crisis actual cu nos ta aden ta afecta nos riba aspectonan medico, financiero y economico. Segun rapport di Standard & Poors e pais caribense cu ta mas vulnerabel pa e impacto di e crisis actual ta Aruba. Y p’esey mes pa nos ta incomprendibel cu Hulanda, a base di nos Statuut, ta nenga ayudo na Aruba riba tur e tres tereno menciona. Hulanda ta mal uza nan poder na un forma robes!
AYUDO MEDICO PA ISLANAN CARIBENSE
Nos ta lamenta cu no tin oido pa cu e situacion di Aruba. Nos pais a haci peticion concreto pa nos por haya mas cama di ICU, mas personal y mas ventilators. Hulanda por medio di e secretario di estado a compromete su mes na esaki y nos ta spera cu Hulanda cumpli cu esaki y no duna Aruba un trato diferente.
Nos ta exigi di Hulanda pa cumpli cu nan palabracion y no haci mal uso di nan poder pa determina kende si y kende no nan lo yuda.
Nos a compronde via nos canalnan cu Hulanda lo tin e deseo di duna Aruba un trato diferente y mas cu logico esaki NO lo ta acceptabel pasobra esaki lo duna e señal cu colonialismo ta mas bibo cu nunca.
AYUDO FINANCIERO Y ECONOMICO
E unico “ayudo” cu Hulanda a duna te cu aworaki ta pa duna permiso pa Aruba por subi mercado internacional pa fia placa, esaki pa nos por cumpli cu nos debernan coriente. Esaki ta un ayudo superficial pasobra e no ta costa Hulanda nada. Pa loke ta e recursonan necesario (1.3 biyon florin) cu a wordo presupuesta pa brinda alivio na e 25 mil famianan y 5 mil empresanan te dia 15 di april Hulanda ta tuma un decision riba esaki. Informacion cu a yega cerca nos ta si cu Hulanda no lo duna, ni para garantia pa un fiansa contra interes faborabel.
Y esaki nos ta condena y ta haya inaceptabel pasobra Hulanda mester asumi nan responsabilidad. Akinan no ta trata di “good will” of kier di un pais, paso a base di nos Statuut, articulo 36 pa ta specifico, ta deber di cada pais pa brinda ayudo na otro ora esaki ta necesario. Si e crisis di corona virus no ta un situacion cu ta bisto cu mester brinda ayudo, mi persona no sa mas cua situacion si ta uno pa cual bo por apela pa ayudo a base di articulo 36 di Statuut. Ademas nos por a tuma nota cu Hulanda, despues di ricibi hopi critica, ta duna, no yuda, pero duna 1 biyon euro na paisnan na Europa pa atende cu e crisis. Pero Aruba, un pais den Reino, cu atraves di Statuut tin derecho di ricibi ayudo, te ainda no ta haya esaki.
PA CONCLUI
E lasonan entre Corsow, Sint Maarten y Aruba ta bon y fuerte. Sinembargo nos ta nota cu riba diferente punto Hulanda no tin e sentimento pa e situacion real di e paisnan Caribense den Reino. Mi persona a yega di cuestiona e postura di Hulanda pa cu Aruba. Mi a yega di vocifera cu nos mester fortifica nos lasonan cu Merca, lasonan cu ta existi caba riba diferente tereno. Mi ta spera cu e actitud abierto actual di Hulanda, cual pa nos tras di cortina tawata conoci caba, ta habri wowo di nos tur. Ta como si fuera cu Hulanda, manera un dicho cu a resona recien na television, ta prefera di actua como un bobo cu no tin delicia den comprondemento, ma solamente ta interesa den expresion di su mes opinion.


text:
Adele ta e artista mihó pagá den 2016.
Di tur e artistanan ku ta nominá pa un Grammy e aña akí, Adele ta esun mihó pagá na 2016, segun kalkulashonnan di e revista Forbes. E kantante britániko tin un entrada kalkulá na masomenos 80.5 mion dòler. Esaki ta mas ku Rihanna i Justin Bieber. E éksito di su album mas resien, a bende sigur 20 mion kopia, loke a kontribuí na su entradanan. Banda di esaki e gira mundial di Adele, a generá sigur 3.8 mion dòler den kada siudat ku el a presentá. Rihanna ta na di dos lugá, komo kantante a gana masomenos 75 mion dòler den 2016. Algun kòntrakt ku entre otro Puma, Samsung i Dior, tambe a kontribuí na e entradanan di Rihanna. Segun Forbes, Justin Bieber ta na di tres lugá ku un total di 56 mion dòler.


text:
Tiffany Trump (29), e yiu muhe di Donald Trump y Marla Maples, a casa diasabra cu e empresario di origen Libanes, Michael Boulos (25), despues di casi dos aña di compromiso. E pareha a casa na Mar-a-Lago Club cu ta di e famia, net despues cu e tormenta tropical Nicole a pasa na Florida y tres dia prome cu a spera cu Donald Trump lo anuncia su candidatura pa eleccion presidencial 2024. E mayornan di Tiffany tabata casa entre 1993 y 1999, y di band’i su tata e tin tres ruman mas, cualnan ta Ivanka, Don Jr., Eric y Barron Trump.
Tiffany a scoge un shimis di bruid crea pa e diseñador Elie Saab como un conexion na e herencia Boulos. E mama di e bruid tambe a luci un shimis di Elie Saab y el a bisa cu e casamento ta un enlace Mericano Libanes, y nan ta contento cu e diseñador a crea e magia pa e ocasion special aki. E bolo di bruid a ser inspira for di e tempo cu Donald y Marla a casa, cu tabata un bolo di Sylvia Weinstock personalisa di Donald y Maples, cu segun e mama di Tiffany, cu e tabata kier recrea pa su casamento.
Tiffany y Boulos a cuminsa date na 2018 despues di conoce otro na e club di Lindsay Lohan na Mykonos, Grecia. E pareha a compromete na januari 2021, na final di e mandato di e tata di Tiffany como presidente. Boulos cu ta yiu di un famia Libanes rico cu tin negoshinan na Nigeria, a propone matrimonio den Rose Garden di White House cu un renchi di diamanta cu bal 1,2 miyon dollar. Segun un fuente cercano di famia Trump, cu Tiffany no ta asina involucra cu e dinamica familiar manera Ivanka, Eric y Donnie Jr. E no ta papia mucho di su tata y semper e tabata independiente di henter e famia.


text:
Aruba
Marco Berlis (MEP): Coalicion di AVP den oposicion a uza strategia di ‘comedia comun’
Pa simannan largo a protesta, manda carta pa Hulanda y gobierno pa argumenta cu presupuesto 2023 tabata uno ficticio. E ponencia agresivo, desespera y den panico di parti di coalicion di oposicion encabesa pa Mike Eman, a purba sembra tur sorto di argumentonan ficticio y sin base pa laga pueblo kere cu gobierno tabata haciendo algo ilegal cu presupuesto 2023. E “manipulacion comun” aki a tuma diferente forma y a uza prensa paga di oposicion pa trata na duna forsa pa nan retorica. Ruedanan di prensa, entrevistanan na prensa paga, cartanan di desesperacion pa Hulanda y e culminacion tabata e gritamento den Parlamento prome cu oposicion a bandona sala bao di nan lider maximo Mike Eman.
ARGUMENTO Y STRATEGIA DI “COMEDIA COMUN”
Algun dia despues cu coalicion di AVP a insisti pa keda ausente na e tratamento di presupuesto 2023, pa asina trata na convence pueblo cu loke gobierno ta haciendo ta ilegal, ata CAFT a sali duna nan un golpi di bida y a pone nan cara na berguensa. Esaki a sucede despues cu nan a yena y dorna nan carta cu yen supuesto exigencia cu CAFT mester duna su consehonan awor cu a cambia BTW pa BBO. Ata CAFT a sali bisa den prensa local cu NO MESTER di duna niun conseho prome. CAFT a bisa tambe cu nan ta duna gobierno rason! Prome cu esey ya caba Dienst Wetgeving en Juridische Zaken (DWJZ), cu ta encarga pa revisa y controla leynan prome cu nan cuminsa cana nan proceso, a duna un conseho cla riba e postura di e “comedia comun” di coalicion di AVP. Den e conseho aki DWJZ ta tira e postura di oposicion den prullenbak y ta desmenti cu mester conseho di Raad van Advies of CAFT. Otro sla mortal mas pa oposicion.
PA OPOSICION EHERCE NAN TRABOU NO TA IMPORTANTE
BBO ta un ley existente cu MESTER wordo trata separa di presupuesto 2023. Esaki ta hasta na Raad van Advies caba pa e cambio haci. Pero “opotraicion” sa esaki. Nan intentonan di panico a bira asina grandi cu hasta un miembro di AVP a bay cu vakantie den exterior pa bay fiesta na grandi. Esaki ta mientras no tin reces, y tin trabao pa atende cu ne. E no a worry pasobra pueblo ta paga su salario toch! Esaki ta e grado di seriedad cu bo ta tuma e trabao di un representante di pueblo? Net esun cu ta gusta grita cu e ta representa pueblo; na unda bo tabata? Asina culpabel oposicion a sintie cu na final toch nan a bin pa vota KETO KETO, sin stem motivering, sin haci un zonido!
AUSENCIA PA BERGUENSA
Na final, Mike ta scondi hunto cu Benny pa pueblo, no a presenta pa 7 dia di reunion publico cu a trata presupuesto 2023, no a presenta pa presupuesto supletorio 2022, no a presenta pa presupuesto di Algemene Rekenkamer, Raad van Advies y Parlamento, ni tampoco pa e tratamento di e ley pa aproba e huurovereenkomst pa varios dienst cu ta cay bao minister Ursell Arends y Rocco Tjon. Ausencia pa berguensa! Esaki ta e actitud di “bon comun” cu Mike Eman ta promoviendo? E gañamento sistematico di Mike su coalicion ta ehempel di e “bon comun” cu e ta para pe? Ban ta serio si!


text:
Luna di juli ta den full swing. Abo ta corda riba bo compromiso pa nenga plastic di un solo uzo? Bo a compromete na e reto riba e plataforma plasticfreejuly.org? Bo a cambia bo patronchi di consumo di plastic? Abo tambe ta yuda baha e cantidad di desperdicio cu ta keda aumenta riba e seronan di sushi (landfill)?
Directie Natuur en Milieu (DNM) kier a recorda comunidad cu Abo ta scoge e nivel di uzo di plastic. Tambe DNM kier duna conseho riba kico pa nenga, kico por reemplasa uzo di esaki y e impacto cu bo escogencia tin. Tumando accion di nenga plastic di un solo uzo bo ta evita cu desperdicio ta aumenta riba landfill, bo ta reduci e impacto riba medio ambiente y ta yuda proteha e ecosistema manera e ocean.
A base di un formulario riba e plataforma plasticfreejuly, DNM ta highlight algun di e productonan cu bo por nenga y ki accion bo por tuma. DNM ta comparti copia di e formulario na ingles. Adhunto e diseƱo unda bo por wak kico tur bo por scoge pa nenga. Bo por haya un version copia electronico riba plasticfreejuly.org
Algun di e retonan ta:
Recicla/colecta bo productonan di plastic y bo por haci uzo di e servicionan di Plastic Beach Party.
Por nenga y evita mas tanto envoltura di plastic cu bo por, pa yuda combati e impactonan.
Cumpra Fruta y berdura cu ta bin los, na unda bo mes por hiba bo tas di tela di twiel cu ta re-uzabel pa hinca nan aden.
Corda riba bo tas di compra tur caminda. Ora di cumpra carni of pisca check si e carniceria ta uza envoltura di papel of cu por trece bo mesun baki/ Tupperware container re-uzabel.
Nenga takeaway straws, copinan di koffie, forki, cuchara y/of cuchiu di plastic. Semper hiba bo mesun productonan re-uzabel of scoge pa sinta y disfruta, dine-in.
Sea responsabel cu bo desperdicio. Haci uzo di un baki di compost pa cuminda desechabel, separa bo desperdicio, bo por scoge pa freeze e desperdicio di resto di cuminda te cu e dia cu ta pasa y colecta na bo cas of haci donacion na esnan cu ta cria porco.
Sushi organico di bo cura por haya un lugar special den bo cura te ora e ta bira menos, por uza un schredder di palo.
Poder di compra responsabel: productonan di scol, scoge potlood, krijt, lineal di palo, papelnan traha di papel recicla, re-uza boter pa awa of juice traha na cas, re-uza bakinan di pone pan asina stop cu uzo di saconan chikito di plastic pa pone pan pa hiba scol
Otro recursonan manera freetheocean.org ta un website cu ta duna preguntanan pa bo contesta, y asina bo ta yuda un organisacion saca plastic for di ocean. Tin diferente compania cu ta bende productonan sostenibel of cu tin practicanan cu ta cumpli cu practicanan sostenibel manera Aruba lifeorganics, BazRRR galeria, eco-ving Aruba, Bula surf shop, tambe tin artesanonan local. Bo por participa na clean-upnan, haci un donacion na organisacionnan NGO cu propositonan pa elimina polucion di plastic. Ora di duna un regaldo, kies un experiencia: les di yoga, di baile, hike, dive, run of un horse-scan. Sea mas creativo cu bo por y pensa unda bo por stop cu uzo di plastic. DNM ta desea exito na tur cu a join e challenge y ta scoge pa nenga e uzo di plastic pa semper. Bo por manda nos un mensahe via nos Facebook messenger dnmaruba/facebook y comparti cu nos bo experiencia y cua ta bo practica sostenibel cu bo a scoge.